Godišnjica T brenda u Crnoj Gori\nPovodom godišnjice T brenda Dojče Telekoma u Crnoj Gori, korisnici usluga T-Com-a i T-Mobile-a Crna Gora imaće besplatne razgovore do kraja godine sa izabranim brojevima, besplatne bežične telefone uz Super paket, kao i niz drugih povoljnosti, rečeno je na današnjoj konferenciji za medije.\nProslava će biti obilježena i donacijom medicinske opreme zdravstvenim ustanovama u Pljevljima i Baru i donacijom računarske opreme školama i ustanovama za djecu sa posebnim potrebama, rekao je predsjednik Odbora direktora Crnogorskog Telekoma Daniel Sas (Daniel Szasz).\nOn je naglasio da je ulazak u svjetsku porodicu Dojče Telekoma donio posebne, u svijetu prepoznatljive, visoke standarde i kvalitet usluga, kao i savremeni koncept razvoja.\n“Mislim da je protekla godina na najbolji način to potvrdila i da su visoki standardi poslovanja i kvalitet usluga u međuvremenu, na mnogo načina, postali zaštitni znak Kompanije. Novi, inovativni servisi, postaju naš zaštitni znak, a projekat uvođenja Extra TV-a krajem novembra, za koji smo dobili nagradu na upravo završenom Infofestu, predstavlja najbolji dokaz da crnogorski građani imaju, prije mnogih drugih, napredne servise koji idu u korak sa potrebama savremene komunikacije“, rekao je Sas, stavljajući u prvi plan težnju Kompanije da postane jedna od najuspješnijih u cijelom regionu.\nUkupne investije Crnogorskog Telekoma u 2007. biće 25 miliona eura. Po riječima Sasa, i to govori koliko ozbiljno ta kompanija radi na razvoju i kako bi kako bi korisnicima mogli ponuditi superiorne servise i usluge.„Podizanje kvaliteta servisa je najbolji put do zadovoljnog korisnika. A, onoliko koliko su korisnici zadovoljni, toliko smo mi uspješni. Druga mjera uspjeha, gotovo da i ne postoji“, rekao je Szasz.\nPo riječima Sasa, Crnogorski Telekom je pouzdan partner crnogorskoj privredi i društvu. “U proteklom periodu smo u donacije i sponzorstva uložili blizu dva miliona eura i time na najbolji način pokazali koliko smo društveno odgovorna kompanija, koja se uvijek u pravo vrijeme i na pravom mjestu nalazi tamo gdje je najpotrebnije crnogorskom društvu i građanima, rekao je Sas, i dodao da će praksa sponzorstava i donacija bolnicama, školama, sportu, kulturi... biti nastavljena i ubuduće.“\nOn je podsjetio da je protekla godina bila najuspješnija do sada, uz isplatu dividende u iznosu 8,3 miliona, uz konstataciju da se očekuje da ova godina bude još uspješnija.\nIzvršni direktor T-Com-a Slavoljub Popadić, rekao je da je T-Com za ovih godinu dana pokrenuo mnogo toga vrijednog pažnje na domaćem telekomunikacionom tržištu. “Iako bez konkurencije, ADSL ponuda je stalno unapređivana, organizovane su po prvi put i akcije prodaje fiksnih telefona po povoljnim cijenama, prvi put smo prodavali računare po povoljnim cijenama i dugim rokom otplate, uvedene su mnoge nove usluge i servisi, a kroz sve to smo pokazali da postajemo kompanija kojoj korisnik mora biti na prvom mjestu“, naglasio je Popadić.\nIizvršni direktor T-Mobile-a Zoltan Pinkola, rekao je da je za ovih godinu dana potpuno promijenjena i postpejd i pripejd ponuda. „Zahvaljući pažljivom odnosu prema korisnicima i vođenju računa o njihovim potrebama, T-Mobile bilježi konstantan rast, pa postaje tržišni lider u postpejdu i pored pojačane konkurencije. Osnovne vrijednosti T-Mobile-a na globalnom nivou – pouzdanost, jednostavnost i inspiracija -prepoznate su i u Crnoj Gori“, istakao je Pinkola.\nOn je podsjetio da je T-Mobile prvi komercijalno krenuo sa 3G tehnologijom, da je u ovoj godini počeo i sa HotSpot servisom i najavio je da će Kompanija uskoro, kao zahvalnost za povjerenje, pokrenuti nagradni program za pripejd i postpejd korisnike.\nNa konferenciji je više puta istaknuto da je cilj Crnogorskog Telekoma da bude najcjenjenija crnogorska uslužna kompanija i da će ostati lider na telekomunikacionom tržištu prepoznatljiv po kvalitetu servisa i orijentaciji prema korisniku.


Novi HTC One (M8) zvanično predstavljen Novi HTC One (M8) zvanično predstavljen – Personal magazin\nNovi HTC One (M8) zvanično predstavljen\nNovi HTC One (M8) o kome zahvaljujući bezbroj “curenja” znamo gotovo sve, dana je zvanično imao premijeru na specijalnom događaju u Londonu koj ije najavljen pre par nedelja. Novi HTC One pokreće…\nNovi HTC One (M8) o kome zahvaljujući bezbroj “curenja” znamo gotovo sve, dana je zvanično imao premijeru na specijalnom događaju u Londonu koj ije najavljen pre par nedelja.\nU nastavku sledi klasično hvalospevno saopštenje u kome možete saznati još neki detalj o novom HTC One-u:\nHTC, svetski lider u mobilnim inovacijama i dizajnu, danas je predstavila dugo očekivani novi HTC One (M8), najnoviju unapređenu verziju nagrađivanog modela HTC One (M7). Predstavljen u Gunmetal Gray boji, sa najnovijom HTC Sense™ 6 tehnologijom, novi model HTC One (M8) ističe se zahvaljujući kućištu od visokokvalitetnog metala sa Smart Sensor Hub konzolom koja predviđa vaše potrebe i koristi Motion Launch™ kontrole kako bi vam olakšala svakodnevne zadatke. Nova tehnologija Duo kamere pruža vam mogućnost kreiranja kreativnih fotografija profesionalnog izgleda i izvanredne efekte, a HTC BoomSound™ sistem još jednom postavlja nove standarde kvaliteta zvuka kod pametnih telefona.\nNovi HTC One (M8) biće dostupan kod preko 230 operatera širom sveta:\nNovi HTC One (M8) zvanično predstavljen was last modified: March 26th, 2014 by Redakcija\nHTCHTC OneHTC SrbijaM8\nPortal – jedan od polularnih PC naslova kompanije Valve dolazi na SHIELD


Srbija pobednik Evropske lige mladih u Danskoj\nBeograd, 06. Oktobar 2009. PR Objave: Saopštenje -\nMladi strelci Srbije osvojili su prvo mesto vazdušnom puškom u finalu prve Evropske lige mladih održanom u Helsingoru u Danskoj, savladavši sa 2:1 Hrvatsku.\nMešovita ekipa, u kojoj su bili Dragana Todorović ("Novi Beograd Ušće"), Katarina Biserčić (Niš) i Borislav Mazinjanin (Policajac), završila je takmičenje bez poraza u konkurenciji šest selekcija podeljenih u dve grupe. U takmičenju u grupi (gađao je strelac protiv strelca na 40 dijabola za 75 minuta) Srbija je svaladala Poljsku sa 2:1. Katarina Biserečić je imala 395 krugova, Dragana Todorović 392 (osvojile po poen) dok je Borslav Mazinjanin imao 381 krug. Poljska je pobedila Švedsku sa 2:1. U nastavaku, savladana je i Švedska sa 2:1 u veoma uzbudljivom duelu.\n- Dragana Todorović je sa 395 krugva osvojila poen, Borislav Mazinjanin je imao 384 kruga i izgubio je poen i odlučivao je ishod duela Katarine Biserčić – kaže Goran Maksimović vođa srpske selekcije u Danskoj. - Imala je, na kraju, 389 krugova, isto kao i njena rivalka i gađale su tri dodatne "pobedničke" dijabole na pun krug. Obe su imale po tri centra, ukupno po 30 krugova i krenulo se u drugo raspucavanje, ovog puta na decimalu. Katarina Biserčić je bila sigurnija 10,3 njena protivnica 10,2 kruga i osvojili smo drugi bod i bez poraza završili trakmičenje u grupi na prvom mestu i plasirali se u finale.\nU drugoj grupi, u kojoj su bili Slovenija, Hrvatska i Mađarska, Hrvatska je sa dve pobede ušla u finale u kome je Srbija bila bolja sa 2:1 (Katarina Biserčić – Tanja Perec 394:387, Dragana Todorović – Filip Novoselac 396:382, Borislav Mazinjanin - Ticijano Suran 385:387) i pripao joj je prelazni pehar! U borbi za treće mesto Mađarska je pobedila Poljsku sa 2:1. U gađanju pištoljem, titulu je osvojila Španija, savladavši Poljsku sa 2:1, dok je bronzana medalja pripala Rusija koija je sa 3:0 pobedila Italiju.\n- Nagrade su bile izuzetno vredne. Streljački savez Srbije dobio je vaučer za tri elektronske mete firme SIUS koje vrede svaka preko 4.000 evra, a Dragana Todorović za najbolji rezultat turnira do 396 krugova nagrađena je elektronskim uređajem za trening SKAT. Katarina Biserčić je sa 395 krugova bila najbolji strelac u grupi prvog dana. Svi reprezentativci dobili su kao nagradu i MP3 plejere – istakao je Gorana Maksimović. – Ovo takmičenje, koje organizuje Evropska streljačka konfederacija - ESK okupilo je strelce od 14 do 18 godina koji imaju prvo učešća dogodine na prvim Olimpijskim igrama mladih u Singapuru.\nSrbija je bila domaćin u Kovilovu kvalifikacionog regionalno takmičenja za Istočnu Evropu u maju. Selekcija Srbije puškom osvojila je prvo mesto i sa Hrvatskom se plasirala za Dansku. Ekipa Srbije pištoljem je bila druga iza Rusije, izborila je prvo učešća, ali je SS Srbije nije prijavio.\nstreljastvo, strelci, pobednik, evropska liga mladih, danska, vazdusna puska\n"Pobednik" na Kalemegdanu u roze boji\nSimbol Beograda, "Pobednik" na Kalemegdanu, večeras će biti osvetljen roze bojom povodom Međunarodnog... Više...\nZaječarsko nagradilo pobednika 49. Gitarijade\nProglašenjem pobednika 49. Zaječarske Gitarijade i dodelom vredne Zaječarsko nagrade, završen... Više...\nq: 19 - t: 0.05385 sec


27-05-2020 19:32 Ratni izveštaji Sirija / Irak Svet Planeta\nRuski borbeni avioni leteli su širom zapadnog dela sirijske provincije Idlib, koji su pod kontrolom džihadista.\nRuski avioni iznad Sirije (Foto: Jutjub)\nKako prenose lokalni mediji, ruski avioni su u niskom letu brujali iznad položaja koje drže tvrdokorni militanti blizu granice sa Turskom u području DŽisr al-Šugur. U ove grupe spadaju Hadžat Tahrir al-Šam, Horas al-Din i Islamska partija Turkestan.\nIako su pojedini opozicioni aktivisti tvrdili da su ruske vazdušne snage bombardovale uporišta džihadista, Sirijska arapska armija (SAA) je sve to demantovala.\nSAA je u međuvremenu aktivirala napade na džihadiste u ovom području. Pored toga, sirijska vojska je uništila i neprijateljska uporišta oko grada Al-Bara, koji se nalazi severno od Kafr Nabla.\nU poslednjih nekoliko dana došlo je do povećanja napetosti u Idlibu, pošto su pripadnici Horasa al-Dina izvršili zasedu u kojoj je ubijeno više od 30 sirijskih vojnika.\nPročitajte OVDE kako je SAA blokirala američku vojsku.


Leo-Mesi-Svjetsko-prvenstvo-2022.-Katar-Argentina | Sport | Fudbal\nSvijete, spremi se: Mesi poručio da hoće trofej Mundijala u Kataru! 0 Podijeli Podijeli na facebook Podijeli na twitter Podijeli na viber Pošalji na mail\n12.06.2020. / 09:46\nJednom je bio blizu, a ovo je posljednja šansa...\nOni koji tvrde da Lionel Mesi(33) nije najbolji fudbaler svih vremena kao najvažniji argument uzimaju da nije uspio da osvoji Svjetsko prvenstvo sa Argentinom...\nNajvažniji trofej u riznici imaju i Pele i Maradona, dok je Kristijano Ronaldo osvojio Evropsko prvenstvo, a naravno takve priče stigle su i do Mesija, pa je odlučio da demantuje sve - i da sa Argentinom napadne Mundijal u Kataru za dvije godine.\nBio je već u finalu (2014. godine u Južnoj Africi), potom su uslijedila dva izgubljena finala Kopa Amerike, dok je prošli nastup Argentine na Svjetskom prvenstvu u Rusiji bio tragičan...\nOčajno su igrali u grupi, jedva prošli, pa ih je u prvoj nokaut rundi izbacila Francuska (4:2). Mesi je bio utučen poslije tog šampionata, dobijao je mnogo kritika, pa je zbog toga čak saopštio i da se povlači iz reprezentacije, ali se brzo predomislio.\nMesi je u četvrtak na svoj Instagram okačio snimak u saradnji sa brendom "Adidas", a na kome su prikazani njegovi snimci u dresu Argentine i važna poruka:\n"Spreman sam da napadnem taj trofej, ponovo!".\nKroz snimak se čuje kako Mesi govori kako ga je odsustvo sa terena navelo na to da misli da želi ponovo da igra i osvaja trofeje, kao i da inspiriše sve druge mlade igrače, a da će mu najvažniji trofej u istoriji donijeti potpunu radost.\nMesi će na Svjetskom prvenstvu u Kataru, zakazano za 2022. godine, imati 35 godina i to će mu biti vjerovatno posljednja šansa u karijeri da osvoji taj trofej.\nMože li to da se desi?\nfudbal Lionel Mesi Argentina mundijal Svjetsko prvenstvo


Ocena Predloga budžeta Republike Srbije za 2016. godinu | Libertarijanski Klub Libek\nSreda , 09.12.2015.\nPredlog zakona o budžetu koji se nalazi u proceduri u Narodnoj skupštini Republike Srbije pojedinačno je najvažniji dokument koji će doneti...\nPredlog zakona o budžetu koji se nalazi u proceduri u Narodnoj skupštini Republike Srbije pojedinačno je najvažniji dokument koji će doneti Vlada jer su u njemu nabrojani resursi potrebni za sprovođenje javnih politika. Pogled na predlog dokumenta ukazuje na to budžet neće biti ni razvojni, ni reformski i da Vlada Republike Srbije nema jasnu nameru o tome kako promeniti stanje na bolje.\nMakroekonomske pretpostavke na kojima se bazira budžet (nivo inflacije od 2,8%, devizni kurs prema evru od 122,5 dinara, kao i ekonomski rast od 1,8%) realistične su, ali i dalje postoje rizici da neće biti dostignuti. Moguća niža inflacija, kao i niži ekonomski rast, uticali bi na budžet smanjenjem poreskih prihoda, što se dešavalo u prethodnim godinama. Visoka evroizacija privrede osetno smanjuje efektivnost eventualnog većeg uticaja monetarne politike na monetarna kretanja. Predviđeni ekonomski rast je nizak, ali viši nego što je oktobarska procena MMF-a (1,5%) i umnogome zavisi od poljoprivrede sezone (suša je značajno smanjila obim poljoprivredne proizvodnje u tekućoj godini, pa bi samo prosečna poljoprivredna sezona imala značajan uticaj na rast BDP-a).\nJedini reformski potezi koji se mogu videti su okončanje procesa privatizacije i namera o racionalizaciji javnog sektora. Probijanje ranije postavljenih rokova od 2013. za rešavanje problema preduzeća u restrukturiranju, te odluka Vlade da izdvoji 17 preduzeća okarakterisanih kao strateški značajnih (među kojima je, na primer, JP Resavica za koju je budžetirana ista suma sredstava, tj. 4 milijarde dinara kao i prethodne godine, dok istovremeno to preduzeće nema dovoljno poslovnih prihoda ni da isplati zarade svojim zaposlenima) dovode u sumnju uspešno okončanje tog procesa. Ta sumnja je još jača kada se uzme u obzir da je suma izdvojena za Tranzicioni fond od 6 milijardi previše niska za podmirenje potreba za isplatu otpremnina i povezivanje staža svim radnicima. Smanjenje broja zaposlenih racionalizacijom javnog sektora, takođe, reforma je koja nije sprovedena tokom 2015. godine pa je upitno da li će se to desiti u narednoj godini. Osim toga, ukupan iznos zarada za zaposlene će ostati gotovo isti kao i prethodne godine usled napuštanja stroge kontrole plata povećanjem zarada zaposlenih u određenim sektorima državne službe i to onima koji su veoma brojni. Delimično napuštanje mera koje su pojedinačno najviše doprinele uspešnosti prve godine fiskalne konsolidacije već sada (smanjivanje plata i penzija) ukazuje na to da je vrlo verovatan scenario vanrednih parlamentarnih izbora, što sve ekonomske i društvene reforme stavlja u drugi plan.\nKapitalni rashodi manji su nego prethodne godine – 42 naspram 49 milijardi, što ukazuje na kratkoročni horizont budžeta: umesto da se javnim investicijama unapredi trenutno veoma loše stanje javne infrastrukture, čime bi se obezbedile pretpostavke za održivi budući rast, oni se smanjuju i prednost se daje tekućim troškovima. Za ukupne javne investicije predviđeno je samo 117 milijardi dinara, što je značajno niže nego prošle godine. Imajući u vidu da efikasnost sistema planiranja i izvođenja javnih investicija nije unapređen, moguće je da ni ovaj niži nivo investicija ne bude realizovan što bi dovelo do lažnog smanjenja deficita, isto kao u tekućoj godini, nauštrb budućeg razvoja.\nPostoji rizik i na strani troškova za otplatu kamata, zbog kretanja kamata i deviznog kursa dolara, na šta će uticati odluke monetarnih vlasti SAD-a. Ukoliko FED podigne referentnu kamatnu stopu sa sadašnjeg istorijski niskog nivoa, a ECB nastavi sa planiranim kvantitativnim olakšicama, to će dovesti do jačanja kursa dolara prema evru i posledično dinaru (jedna trećina javnog duga Srbije denominovana je u dolarima) i do povećanja kamatnih stopa na međunarodnom tržištu (dodatno, kamata na 11,8% javnog duga vezana je za LIBOR na američki dolar).\nIstovremeno se nastavlja štetna politika subvencionisanja privrede, kako državnih (14,5 milijardi) tako i privatnih preduzeća (71,5 milijarda dinara). Za subvencije je izdvojena gotovo ista suma kao i u 2015. godini (povećanje od 6 milijardi deo je ruskog kredita namenjenog ulaganju u železnici, ali se knjiži kao subvencija) što ukazuje na nastavak neuspešne ekonomske politike. Subvencije u poljoprivredi značajno su smanjenje i predstavljaju veliki rizik za javne rashode: tokom ove godine one su budžetirane u manjem iznosu zbog ograničenja isplate podsticaja na 20 hektara, ali je zbog usitnjavanja poseda došlo do značajnog probijanja realizacije budžeta za poljoprivredne subvencije od 8 milijardi. Trenutna budžetirana suma predstavlja smanjenje subvencija po hektaru otprilike za polovinu, što se može probiti ponovnom lošom procenom obuhvata gazdinstava ili zbog političkih pritisaka poljoprivrednika. Ovo stanje opet ukazuje na neophodnost napuštanja štetne politike subvencionisanja poljoprivredne proizvodnje po hektaru i ukazuje na potrebu da se sistem podsticaja bazira na podršci investicijama i ruralnom razvoju kako bi se povećala produktivnost u proizvodnji.\nPored toga, velika netransparentnost budžeta u kome se ne mogu jasno razlučiti recipijenti javnih sredstava, a postoji i jako visoka doza diskrecione moći Vlade u donošenju odluka kako će se sredstva potrošiti, u najmanju ruku potire princip dobre uprave. Tako će sredstva u iznosu od 75,4 milijarde dinara izdvojenih u budžetu za razne namene biti potrošeno na osnovu posebnog akta Vlade. Dalje, visok iznos za plaćanje usluga po ugovoru od 17,4 milijarde dinara (gotovo 7% celokupne sume za zaposlene) upućuje na moguće zloupotrebe ovih sredstava kako bi se zaobišla dalja zabrana zapošljavanja u javnom sektoru. Neefikasnost države ogleda se i u dalje visokim troškovima za plaćanje kazni i penala od 5 milijardi dinara.\nPrema tome, predloženi budžet za 2016. godinu, iako ima naznaka za određene pozitivne korake, sastoji se od obećanja da će neka stara obećanja koja nisu ranije ispunjavana ovoga puta biti ispoštovana, ali da široko govoreći napušta i do sada puno puta najavljivani ali ne tako snažno ispunjeni reformski pravac.


Zakon o policiji menja se posle DVE godine – veća ovlašćenja za Slinu! – Gerila\nGerila > Društvo > Zakon o policiji menja se posle DVE godine – veća ovlašćenja za Slinu!\nobjavljeno na Mar. 09, 2018 u 12:17 pm\nDve godine od usvajanja novog Zakona o policiji, pred poslanicima u Narodnoj skupštini već su se našle njegove izmene. Predlagač, Ministarstvo unutrašnjih poslova, kao razlog za nove izmene navodi da važeći Zakon sadrži određene manjkavosti, bez konkretnih obrazloženja. Istovremeno, nema ni reči o tome ko je odgovoran što je pre dve godine, po hitnom postupku, ovakav manjkav zakon uopšte i donet, kao i zašto se tako često menja jedan od sistemskih zakona.\nPredložena rešenja, ukoliko budu usvojena, biće još jedna propuštena šansa za reformu i depolitizaciju policije jer predviđaju još veću koncentraciju moći u rukama ministra, koji se na tu funkciju imenuje politički.\nTako će ministar policije, dakle u narednih nekoliko godina vrlo verovatno Nebojša Stefanović, prema navodima predloženih izmena Zakona o policiji, imati svo pravo da suspenduje zakone o zapošljavanju putem konkursa preko akta o sistematizaciji. To znači da će bez ikakvog konkursa moći da zaposli praktično koga god hoće.\nU članu 23 stav 2 predloženih izmena navodi se da se radni odnos u Ministarstvu zasniva putem konkursa, osim kada je aktom o unutrašnjem uređenju i sistematizaciji predviđeno da se konkurs ne sprovodi za pojedina radna mesta. Ovo je još spornije ako se zna da je akt o sistematizaciji poverljive prirode.\nPredloženim zakonskim izmenama dodatno je ugrožena nezavisnost Sektora unutrašnje kontrole, čiji je zadatak kontrola zakonitosti rada policijskih službenika, kao i drugih zaposlenih u Ministarstvu.\nNepovoljniji položaj ovog Sektora, koji bi inače morao biti samostalan, donosi predloženo rešenje u kom se navodi da provere prilikom zapošljavanja u ovom Sektoru vrši Komisija, koju formira ministar policije.\nMinistarstvo unutrašnjih poslova izmenama planira da ukine i obavezu da se godišnji izveštaj Sektora unutrašnje kontrole dostavlja direktoru policije, što opet znači da bi sve izveštaje ovog Sektora imao samo ministar policije.\nTužilačka istraga ograničena, problem u politički osetljivim slučajevima\nIstraživač Beogradskog centra za bezbednosnu politiku Saša Đorđević ističe da je, pored predloženih loših rešenja, ponovo propuštena i prilika da se izmenama zakona preciznije uredi odnos policije i tužilaštva.\nPrema Zakonu o policiji, policajac vrši operativne radnje po naređenju nadređenog službenika, po nalogu javnog tužioca ili drugog nadležnog organa, izdatom u skladu sa drugim posebnim zakonom.\nMeđutim, propuštena je šansa da se u potpunosti rad policajca u krivičnom postupku podredi tužiocu.\n„To omogućava policajcu da u politički osetljivim slučajevima kao što je Savamala, ne postupi po nalozima tužioca već svog starešine. Policajac će u većini slučajeva, kao što je i sasvim normalno, da poštuje nalog starešine koji može biti različit od tužiočevog. I onda tu tužilac može da insistira, ali nema nikakvu mogućnost policajca da natera da obavi nalog kakav je on zahtevao“, kaže Đorđević.\nOn podseća i na istraživanje Udruženja tužilaca Srbije na uzorku od 200 istraga iz 10 različitih tužilaštava, prema kojem su tužioci morali da intervenišu u polovini istraga da bi policija ispunila njegov nalog, dok u 70 odsto slučajeva nije pronađen nijedan opravdan razlog za odsustvo reakcije policije.\nTakav primer svakako je i slučaj rušenja objekata u Hercegovačkoj ulici, bagerima u sred noći, bez rešenja o rušenju. Podsetimo, građani su tada zvali policiju, prijavljivali da nepoznate osobe ruše u centru Beograda, oduzimaju mobilne telefone i onemogućavaju slobodu kretanja onima koji su se tu zatekli. Policija se nije odazvala na pozive građana te noći, a nadležne institucije do danas nisu odgovorile na pitanje ko je policiji te noći naredio da ne radi svoj posao. Istragu o tome ko je te noći „komandovao“ policijom trebalo je da utvrdi Sektor unutrašnje kontrole, ali taj izveštaj, uprkos rešenju poverenika, MUP nije dostavio na zahtev novinara Insajdera, a ministar Stefanović je tvrdio da nije njegov posao da zna šta u tom izveštaju piše, iako to po važećem zakonu o policiji jeste njegov posao jer dobija izveštaje svih sektora u okviru MUP-a.\nPoligrafsko testiranje obavezno za pripadnike MUP-a i relevantno?\nZanimljivo je i da je predlagač izmena Zakona o policiji uvodi i poligraf kao deo postupka vršenja bezbednosne provere kandidata za pojedina radna mesta u MUP-u.\n„Za pojedina radna mesta u Ministarstvu utvrđena aktom iz člana 9. stav 2. ovog zakona, u postupku vršenja bezbednosne provere obavezno je poligrafsko ispitivanje“ , navodi se u jednoj od predloženih izmena Zakona o policiji.\nIstraživači Beogradskog centra za bezbednosnu politiku ovo rešenje vide kao neshvatljivo.\n„Potpuno je neshvatljivo rešenje kojim se omogućava da ministar aktom o sistematizaciji zahteva poligrafsko testiranje za pojedina radna mesta. Ne postoji nijedan dobar argument za ovakvo rešenje, čak i da je ponuđen, a nije. Pogotovo imajući u vidu da je poligrafsko testiranje nesiguran alat za dobijanje bilo kakvih informacija i da se ne može koristiti u krivičnom postupku. Nikako nije dobro stvaranje atmosfere u kojoj su kandidati za zaposlenje u ulozi koja je slična ulozi osumnjičenih„ navodi Đorđević.\nNema brisanja pomoćne policije\nDa je ovim zakonom propuštena šansa da se urede konkretne stvari govori i činjenica da u izmenama Zakona o policiji nema ni reči o pomoćnoj policiji što znači da sporni član kojim se predviđa mogućnost formiranja neke vrste rezervnih policijskih snaga, ako za tim bude potrebe, i dalje stoji.\nPodsetimo, početkom prošle godine Vlada Srbije je dana donela Uredbu o formiranju pomoćne policije, pozivajući se na važeći Zakon o policiji, ali je zatim nakon pisanja medija i burne reakcije javnosti Uredba povučena.\nPrvu vest o tome da je Uredba stupila na snagu objavljena je u subotu popodne, a zatim i informaciju da je formiranje Pomoćne policije predviđeno Zakonom o Policiji iz 2005, uredbama iz 2006. i 2009.\nIstraživanje je pokazalo, međutim, da za deset godina, koliko je postojala zakonska mogućnost, Pomoćna policija nikada nije formirana. Podsetimo i da je ministar Stefanović 27. decembra 2016. najavio da će tokom ove godine početi zapošljavanje u okviru Pomoćne policije, što je navelo deo opozicije i javnost da posumnja u stvaranje „stranačke policije“.\nDodatnu sumnju su unela i velika ovlašćenja ministra unutrašnjih poslova prilikom zapošljavanja u Pomoćnoj policiji. Umesto direktoru Policije, koji bi po zakonu trebalo da bude nestranačka ličnost, velika ovlašćenja prilikom zapošljavanja, i to bez konkursa, ostavljena su ministru kao političkoj funkciji. Nakon reakcije javnosti, Vlada je odlučila da poništi spornu uredbu i odluku o formiranju Pomoćne policije prolongira.\nIako su, nakon donošenja a zatim povlačenja Uredbe postojale informacije da će Vlada razmatrati izmenu Zakona o Policiji u ovom delu, ova oblast nije uređena novim predloženim izmenama Zakona.\nTagovidiktaturaizmena zakonaministar policijemupnebojša stefanovićpolicajcipolicijaprevarapromena zakonaslinasnsterorveća ovlašćenjazakon o policiji


Nizak nivo obrazovanja, siromaštvo i marginalizovani položaj u društvu su glavni faktori zbog kojih su pripadnici romske populacije u povećanom riziku od HIV infekcije. U marginalizovanim i socijalno ugroženim populacijama, često su prisutni nasilje u porodici, alkoholizam, prostitucija, promiskuitet, zloupotreba psihoaktivnih supstanci i drugi oblici nepoželjnog i rizičnog ponašanja. Mnogi Romi i Romkinje su, zbog isključenosti iz sistema obrazovanja, uglavnom izostavljeni iz edukativnih I drugih aktivnosti kojima se povećava znanje i svest o rizicima za HIV infekciju.\nProjekat „Terenska prevencija HIV infekcije u romskim zajednicama“ ima za cilj povećanje nivoa informisanosti o HIV epidemiji i unapređenje znanja mladih Romkinja i Roma o prenošenju HIV-a, načinima zaštite i preventivnom ponašanju; zatim povećanje nivoa informisanosti o dobrovoljnom poverljivom savetovanju i testiranju (značaj, postupak, mesta gde se mogu testirati) kod mladih Roma koji su imali rizično ponašanje; i održavanje postojećih i uspostavljanje novih kontakta i saradnje NSHC-a i predstavnika lokalnih romskih zajednica, lokalnih socijalnih, zdravstvenih, obrazovnih i drugih institucija, predstavnika lokalnih vlasti i lokalnih NVO-a.\nProjekat finansira Ministarstvo zdravlja Republike Srbije, sredstvima Globalnog fonda.\nProjekat se realizuje od 2007. godine u romskim naseljima širom Vojvodine. Osnovni oblik rada su edukativne radionice, sa sadržaem prilagođenim potrebama ciljne populacije. U toku 2011. godine na radionicama koje su organizovali terenski saradnici prisustvovalo je ukupno 1.707 korisnika, od toga 830 muškaraca i 877 žena. Od toga, 1.062 korisnika je prvi put učestvovalo na radionicama, dok je 105 na radionicama učestvovalo drugi put.\nRezultati testova znanja pokazuju da je nivo znanja učesnika posle radionice značajno veći nego pre. U toku radionice obrađuju se sledeće teme: HIV i AIDS, načini prenošenja, prevencija prenošenja HIV-a, promocija i upućivanje korisnika na dobrovoljno poverljivo savetovanje i testiranje, pravilna upotreba kondoma. S obzirom da se veoma mali broj korisnika testira, posebna pažnja u toku radionice posvećena je promociji dobrovoljnog i poverljivog savetovanja i testiranja i razgovoru o tome na koji način i gde korisnici mogu da se testiraju.\nTokom 2012 i 2013. godine, radionice se održavaju u sledećim mestima: Bačka Palanka, Ruma, Sečanj, Žitište, Pančevo, Sombor, Kikinda, Kovin i Nova Crnja. Projekat traje do maja 2014. godine.


Srbija među deset najvećih izvoznika pšenice i kukuruza na svetu\nNapisao/la Administrator 14/11/2018 . Objavljeno u Tržište, Vesti\nSrbija po prvi put domaćin okruglog stola na Global Grain konferenciji u Ženevi\nUdruženje Žita Srbije, uz podršku Organizacije za hranu i poljoprivredu Ujedinjenih nacija (UN FAO) i Evropske banke za obnovu i razvoj (EBRD), domaćin je okruglog stola “Bliži pogled na: proizvodnju, potrošnju, skladišnu logistiku i rečnu infrastrukturu mikroregiona”, koji se održao prvog dana najvećeg svetskog foruma u oblasti proizvodnje i trgovine žitaricama i uljaricama “Global Grain” u Ženevi.\nPreko 1100 učesnika, najvećih proizvođača, prerađivača, trgovaca i eksperata, iz 65 zemalja celog sveta na “Global Grain”konferenciji od 13. do 15. novembra 2018. Godine, imaju priliku da čuju najnovije trendove i izazove u ovoj industriji, kao i da uspostave poslovnu saradnju sa drugim globalnim ključnim učesnicima u sektoru uljarica i žitarica.\nOkrugli sto sa fokusom na Srbiju je organizovan u okviru projekta “Razvoj kapaciteta agrobiznis udruženja na novim izvoznim tržištima”, koji u Srbiji sprovode UN FAO i EBRD. Klaudio Skaroza, ekspert sa dugogodišnjim iskustvom u velikim internacionalnim kompanijama u ovom sektoru, moderirao je diskusiju učesnika Okruglog stola: regionalnog agrobiznis direktora EBRD Vojteka Boniščuka, predsednika Upravnog odbora Žita Srbije Slavka Jovanovića, predstavnika kompanija članica Udruženja Žita Srbije – Agroglobe, Konzul, MK commerce, Granexport, DTL transport kao i Asocijacije izvoznika i kompanija koje se bave logistikom Švajcarske i zainteresovanih kupaca iz Velike Britanije, Saudijske Arabije i drugih.\nPrisutnim učesnicima su prezentovani najnoviji podaci o količinama i kvalitetu proizvodnje pšenice, kukuruza, suncokreta, soje i uljane repice u Srbiji, zatim izvozni kapaciteti naše zemlje i ključna tržišta na kojima se ove kulture plasiraju.\n“Srbija je i dalje među deset najvećih izvoznika pšenice i kukuruza na svetu, pokazala je analiza Udruženja Žita Srbije, izrađena na osnovu podataka Odeljenja za poljoprivredu Sjedinjenih Država (United States Agriculture Department – USDA) za period 2014/15 – 2017/18. Tačnije u izvozu kukuruza se nalazi na sedmom mestu, dok je u izvozu pšenice na desetom mestu. Naša zemlja je zadržala visoke prinose ovih kultura po hektaru, tako da je i dalje na visokom drugom mestu kada je u pitanju pšenica, odmah iza proseka Evropske unije i na petom mestu u prinosu kukuruza po hektaru. Za ekonomsku 2018/19 godinu očekuje se da će Srbija izvesti 2,7 miliona tona kukuruza, 1,7 milion tona pšenice, 300.000 tona soje, 137.000 tona suncokreta i 130.000 tona uljane repice.” rekao je Slavko Jovanović, predsednik Upravnog odbora Žita Srbije.\nPrema rečima Miloša Milovanovića, koordinatora FAO-EBRD projekata u Srbiji:\n“U protekle dve godine u Srbiji uspešno smo realizovali projekat ‘Unapređenje izvoza žitarica i uljarica’ u saradnji sa Ministarstvom poljoprivrede Srbije i Udruženjem Žita Srbije. U okviru projekta su izrađene brojne sektorske analize, održani stručni skupovi, organizovana studijska putovanja i unapređena komunikacija između svih ključnih sektorskih aktera. Kao jedan od najnovijih rezultata uspostavljenog javno-privatnog dijaloga u oblasti žitarica i uljarica, Srbija će ove jeseni biti sertifikovana za izvoz pšenice u Egipat. U okviru novog projekta, u planu je i organizovanje Nacionalne žitarske konferencije, kao i ‘Crop Tour’ za agrarne novinare pre žetve pšenice sledeće godine.”\nPosle trideset godina izvozićemo pšenicu u Egipat\nMed – izvozna šansa Srbije\nNedimović: Šansa za izvoz junetine i povećana davanja za krave i tovnu junad\nOznake:izvoz, Srbija, Žita Sebije


Matić: Veliki znacaj ucesca SRB na izlozbi u Dubaiju\nTanjug 21. avgusta 2021. 09:30\nBEOGRAD – Ministarka trgovine, turizma i telekomunikacija Tatjana Matić ocenila je da učešće Srbije na svetskoj izložbi Ekspo 2020 u Dubaiju, od oktobra do kraja marta, ima veliki značaj.\nPod sloganom „Inspirisani prošlošću, oblikujemo budućnost“, svetu bi trebalo da se predstavi više stotina privrednika, IT stručnjaka i inženjera, a Matićeva je za RTS navela da Srbija ima tradiciju dugu 136 godina učestvovanja na svetskim izložbama.\nDodala je da je prvi paviljon koji je Srbija imala bio 125 metara kvadratnih i da je bilo 320 srpskih izlagača, a da je u vreme Kraljevine Srbije osvojeno 157 nagrada.\n„Naš talenat i sposobnost da stvaramo vizije i da ih implementiramo čini mi se da nas nije napustila. Ekspo koji počinje 1. oktobra biće pre svega u svrhu promocije srpske poslovne zajednice“, navela je Matićeva.\nNaglasila je da će to biti najspektakularnija izložba do sada, a planirano je 25 miliona učesnika, posetilaca, virutelno i fizički.\n„Naš paviljon ima 2.000 metara kvadratnih. On predstavlja jednu futurističku kapsulu i spoj naše vinčanske kulture i tradicije iz koje crpimo snagu i inspiraciju za sve novo što čini savremen život. Želimo da pokažemo kako tradicija treba da nas nauči kako se tehnologija koristi za dobrobit civilizacije i za stvaranje sveta koji je tehnološki napredan, ekološki održiv, ali po meri čoveka“, istakla je Matićeva.\nOna je rekla da Privredna komora Srbije i predstavnici u Dubaiju organizuju sve zainteresovane privrednike koji će izlagati i najavila da će za sve zainterresovane privrednike biti organizovani besplatni čarter letovi.


Tužilaštvo: Nema osnova za krivični postupak u slučaju "Jajinci"\nTužilaštvo: Nema osnova za krivični postupak u slučaju “Jajinci”\n“Nakon okončanog predistražnog postupka koje je Više tužilaštvo u Beogradu vodilo u pravcu utvrđivanja činjenica i okolnosti vezanih za ostavljeno oružje u Jajincima i sveobuhvatnih provera izvršenih od strane nadležnih policijskih službi nismo našli zakonskih osnova za pokretanje krivičnog postupka za krivično delo iz naše nadležnosti”, naveli su iz Tužilaštva. Podsetimo, krajem oktobra prošle godine u Jajincima su pronađeni sanduci sa oružjem u kojima se nalazila zolja, nekoliko ručnih bombi i municija. Ministar unutrašnjih poslova Nebojša Stefanović izrazio je tada zabrinutost za bezbednost, u to vreme premijera, Aleksandra Vučića i saopštio da su na oružju pronađeni tragovi DNK tri osobe, ali da su otisci nađeni jedni preko drugih, pa je teško izolovati jedan koji bi služio za upoređivanje. On je tada istakao da je premijer “prebačen na sigurno”, a većina medija u Srbiji prenela je informaciju uz napomenu da je najverovatnije u pitanju pokušaj atentata na Vučića. Stefanović je nekoliko dana kasnije kazao i da je policija u blizini Vučićeve porodične kuće u tri dana locirala 97 “bezbednosno interesantnih osoba” i da je saslušano njih 37, ali da niko nije uhapšen. Ministar je tada rekao i da Vučić strahuje da je meta bio njegov brat Andrej. Inače, ministar Stefanović je nedavno, odgovarajući na poslanička pitanja u Skupštini Srbije, izjavio da se ovoj istrazi poklanja maksimalna pažnja, da bezbednosne službe rade svoj posao, ali da ne može da iznosi više detalja u javnost.\nInače, pre samo nedelju dana agenciji “Beta” su u Tužilaštvu na pitanje da li je i dalje u toku predistražni postupak i ima li novih informacija o ovom slučaju, odgovoreno: “Kada budemo imali šta da kažemo, dobićete informaciju”. A krajem jula listu “Danas” potvrđeno je u MUP-u da je “policija zajedno sa BIA povodom ovog slučaja obavila više od 300 informativnih razgovora, ali je istraga i dalje u toku”.\nŠabić: Nije mi dostavljen Nacrt zakona o zaštiti podatakaSrbija imala priliv stranih investicija od 2,56 milijardi dolara


Vlada i ove godine podstiče agencije za dovođenje stranaca - Novosti - Turistički svet\nVlada i ove godine podstiče agencije za dovođenje stranaca\nOrganizatori putovanja koji imaju grupe stranih gostiju moći će ove godine da, ukoliko ispune uslove, računaju na subvencije Vlade i dobiju povraćaj novca iz budžeta zato što su se opredelili da dovode strance u našu zemlju.\nRenata Pindžo, pomoćnik ministra za turizam, za "Novosti" kaže da će uslovi biti slični kao i prošlog puta - i dalje će biti neophodno dovesti grupu od najmanje 15 stranih turista koji ostvare najmanje tri noćenja u kategorisanom objektu i agencija im pruži još dve turističke usluge.\n- Visina predloženih podsticaja ostaje 10 evra po turisti za ostvarenih od tri do pet, a 15 evra za šest i više noćenja - kaže Pindžo. - Ministarstvo intenzivno radi na donošenju nove Uredbe o uslovima i načinu dodele i korišćenja sredstava za podsticanje unapređenja organizovanog turističkog prometa stranih turista na teritoriji Republike Srbije. Sarađujemo sa Privrednom komorom Srbije, predstavnicima svih strukovnih udruženja turističkih agencija (JUTA, ATAS, ANTAS) i receptivnim turističkim agencijama koje su oni predložili.\nZa subvencije će moći da se prijave samo organizatori turističkih putovanja koji su registrovani u Srbiji i imaju licencu. Međutim, velika novina je što će se, pored podrške organizatorima putovanja koje dovode strane turiste, novom Uredbom podsticati i domaće turističke agencije koje, kao lokalni partneri, realizuju deo turističkog putovanja organizatora putovanja, turoperatera iz inostranstva.\n- Dakle, pravo na subvenciju imaće i domaće turističke agencije, organizatori putovanja, kada zaključe ugovor sa stranim turoperaterom kojim im se poverava organizacija i realizacija najmanje dve usluge iz navedenog programa putovanja - objašnjava Pindžo. - Uslov ostaje isti (grupa od 15 stranih turista, tri noćenja u kategorisanom objektu za smeštaj), ali će iznos biti pet evra po stranom turisti. Ove usluge mogu biti ponuđene kao fakultativna ponuda programa putovanja lokalne turističke agencije.\nPre dve godine su samo dve agencije ispunile uslove i uspele da dobiju povraćaj novca.\n- Bilo je izdvojeno milion evra, ali kao da su agencije bile zatečene iako je bila reč o njihovom višegodišnjem zahtevu - napominje Pindžo.\n- Taj pilot-projekat nije dao željeni rezultat u smislu realizacije, jer je ukupan broj podnetih zahteva bio zanemarljiv u odnosu na rasploživa sredstva.\nNajveća zamerka agencija pre dve godine, kada su prvi put ponuđene subvencije, bila je komplikovana procedura.\n- Novina je pojednostavljeno popunjavanje zahteva (biće propisani obrasci), značajno je smanjen broj traženih podataka, kao i obim dokumentacije koja se prilaže uz zahtev za podsticaje - ističe Pindžo. - Ministarstvo je maksimalno izašlo u susret svim dobijenim sugestijama i predlozima koji su se kretali u okviru zakonom propisanih odredbi. Nova uredba će predviđati i novčane kazne za dostavljanje neistinitih podataka.


Program Jugoistočne Evrope predstavlja jedinstveni instrument koji, u okviru ciljeva regionale politike teritorijalne saradnje, ima za cilj da poboljša integraciju i konkurentnost u oblasti koja je složena isto koliko je i raznovrsna.\nProgram podržava projekte koji su razvijeni u četri prioritetne grupe: inovacije, životna sredina, pristupačnost i oblast održivog razvoja – u skladu sa prioritetima Lisabona i Geteborga, a takođe doprinosi procesu integracije zemalja koje nisu članice EU.\nEvropski komesar za regionalnu politiku Danuata Hubner izjavio je, „Program Jugoistočne Evrope je program od posebnog značaja za Evropu… Postoje izazovi u ovom delu Evrope koji ne postoje na u drugim delovima kontinenta i upravo zbog toga je bitno da možete da radite zajedno, efikasnije u okviru ovog transnacionalnog programa“\nUjedinjeni za našu zajedničku budućnost je slogan izabran od strane 16 zemalja učesnica programa na početkom rada u programskom periodu od 2007-2013.\n20. decembra 2007. Evropska komisija odobrila je program tnasnacionalne saradnje „Program Jugoistočne Evrope“ za period od 2007 do 2013. Program Jugoistočne Evrope je transnacionalni program koji okuplja najveći broj zemalja, ukupno 16, od toga: 8 punopravnih članica EU, 6 koje su kandidati ili su potencijalni kandidati i 2 zemlje koje učestvuju u Evropskoj politici susedstva. Ovo je veoma kompleksan program koji donosi izazove poput obezbeđivanja dobrih mehanizama vezivanja partnera koji primaju sredstva od različitih fondova, kao što su ERDF (Evropski fond za regionalni razvoj), IPA (Instrument za predpristupnu pomoć) i potencijalno ENPI (Evropski instrument susedstva i saradnje)\nKao što je Danuata Hubner, komesar EU za regionalnu politiku primetio na otvaranju programa: „Program Jugoistočne Evrope obezbeđuje političku dimenziju transnacionalnoj saradnji koja je jedinstvena u Evropi. Među svim zemljama kandidatima i potencijalnim kandidatima za članstvo u EU, postoji jaka moralna obaveza da saradnju dignu na viši nivo, da se izgrade veze između vlasti i organizacija, i da se kreiraju projekti i rezultati koji će dati stvarnu korist svim ljudima u regionu. Na ovaj način, program Jugoistočne Evrope postaje most ka uniji, veza ka kohezijonoj politici EU, i alat za širenje dobre prakse među zemljama kandidatima.“


Centralna banka BiH tužena za prevaru? – Gluporije\nCentralna banka BiH tužena za prevaru?\nZbog blokada iz RS-a čak 400 tačaka na čekanju na Vijeću ministara\nKompanija “Građenje” d.o.o iz Istočnog Sarajeva Sudu BiH podnijela je tužbu protiv Centralne banke BiH zbog posla izgradnje i opremanja Filijale CB BiH u Palama vrijednog milion KM, u kojem smatra da je prevarena, a biće preispitan i osnov za podnošenje krivičnih prijava protiv odgovornih u Centralnoj banci.\n“U upravnom sporu pred Sudom BiH biće preispitan i osnov za krivičnu odgovornost u vezi s eventualnim krivičnim djelima u vezi s predmetnim postupkom. U dugom i tendencioznom vođenju postupka javne nabavke istakao bih važnu ulogu Senada Softića, guvernera Centralne banke BiH, iako su po vlastitim priznanjima operativno tenderski postupak vodila lica bez odgovarajućih kvalifikacija i stručnih znanja”, rekao je Zoran Popić, vlasnik kompanije “Građenje” d.o.o.\nOn tvrdi da guverner, koji je i sam glasao u Upravnom vijeću Centralne banke BiH, koje je donijelo jednoglasnu odluku o odabiru firme “Građenje” d.o.o kao najpovoljnije, uporno ignoriše i odugovlači realizaciju posla iz nekih njemu znanih razloga.\n“Svaka firma ima pravo tražiti zaštitu svojih prava ako smatra da su ugrožena, a CB BiH će na sve upite ili eventualne tužbe u zakonskom roku dati odgovor i preduzeti druge radnje ukoliko bude potrebno”, rekli su nam u Centralnoj banci BiH.\nPodsjećanja radi, firma “Građenje” d.o.o nakon sprovedenog postupka javne nabavke iz septembra 2018. godine za kupovinu poslovnog prostora za smještaj Filijale CB BiH u Palama odabrana je kao najpovoljniji ponuđač. Nakon toga, na adresu firme “Građenje” 12. oktobra 2018. godine dostavljeni su i obavještenje i odluka od strane Centralne banke BiH da je ova firma najpovoljniji ponuđač, nakon čega, a shodno odlukama i zahtjevima CB BiH, počinje i opremanje poslovnog prostora, koji je završen u zahtijevanom roku do 31. decembra 2018. godine.\nPoslije toga, odnosno nakon što je poslovni prostor izgrađen i opremljen, kako kažu u kompaniji “Građenje” d.o.o, nastupa faza “čudnih poremećaja u poslu”.\nPrvo, interna revizija CB BiH daje primjedbe na ovaj ugovor i to na način da se nabavka građevine i opremanje nisu mogli vršiti kroz jednu nabavku, potom CB BiH i “Građenje” d.o.o. 23. maja 2019. godine potpisuju zapisnik sa zajedničkom izjavom s ciljem da se postupak nabavke obnovi s formalnom izmjenom strukture sadržaja prema zahtjevu interne revizije, odnosno da se postupak poslovnog prostora i njegovo opremanje razdvoje.\nPoslije toga CB BiH raspisuje novi javni poziv, na koji se firma “Građenje” d.o.o pojavljuje kao jedini ponuđač, međutim CB BiH odbija njenu ponudu kao neprihvatljivu. Ponuda firme “Građenje” d.o.o u ponovljenom postupku bila je na iznos od 987.862,01 KM sa PDV-om.


Drugi protest građana Požege protiv lokalne vlasti (VIDEO) – ZoomUe\nby Vesna Đurović · Published 18 фебруара, 2018 · Updated 18 фебруара, 2018\nPOŽEGA – Građani Požege zatražili su danas od lokalne vlasti da povuče odluku o kupovini parcele od četiri ara i nelegalnog objekta od 400 kvarata, čiji je jedan od vlasnika muž Zorice Mitrović, predsednice lokalne skupštine.\nIz moralnih razloga, kako je rečeno, biće zatražene ostavke Milana Božića (SNS), predsednika opštine, i Zorice Mitrović (SNS) predsednice SO Požega.\nI pored hladnog vremena i kiše, građani su se okupili danas na Trgu Slobode na protestu koji je, drugi put za dve sedmice, organizovala Građanska incijativa Protest u Požegi.\nNakon pritiska javnosti i prvog protesta, predsednik opštine Milan Božić je obavestio javnost da su vlasnici spornog objeka odustali od prodaje, ali okupljeni su danas zatražili da Opštinsko veće i Skupština opštine ponište odluku o spornoj kupoprodaji, koji su usvojili početkom februara, a za koju je požeška vlast odvojila 12 miliona dinara u lokalnom budžetu.\nOkupljeni su ponovo zatražili od državnih organa da ispitaju odgovornost čelnih ljudi požeške vlasti koji su učestvovali u iniciranju i donošenju te odluke, za koji ističu da je nezakonita, a od premijerke Ane Brnabić i Ministarstva državne uprave i lokalne samouprave da upute inspekciju radi kontrole poslovanja opštinske uprave, kao i to da Državna revizorska institucija prekontroliše opštinske finansije.\nTakođe, od lokanih medija -TV Požega i Radio Požega, zatraženo je da objektivno i nepristrasno izveštavaju o radu lokalne samouprave, ali i o građanskom protestu i o zahtevima koji su sa tih protesta upućeni lokalnoj i centralnoj vlasti.\nĐorđe Stevanović, jedan od članova Građanske incijative, rekao je za Danas da su zahtevi o povlačenju odluke o kupovini spornog objekta podneti opštinskoj upravi i da je zatraženo da se vanredna sednica SO održi u roku od dve sedmice.\n„Protestima pokušavamo da vratimo institucije u zakonske okvire, pa i lokalnu vlast koja bi trebalo da poštuje procedure. Tražićemo ostavke predsednika opštine Milana Božića i predsednice skupštine Zorice Mitrović. Ukoliko to ne učine, pokrenućemo incijativu za njihovu smenu i prikupićemo 1.500 potpisa, koliko je potrebno da se pokrene postupak za njihov opoziv“, objasnio je Stevanović.\nOn je posebno istakao to da „protesti nemaju nikakve veze sa političkim strankama“, a potom dodao da „protestnim okupljanjima prisustvuju i pristalice SNS, DS i Dveri i da su svi građani dobrodošli“.\n“ Vlast u Požegi je izgubila legitimitet i mora pasti. Najbolje je da padne što pre, što je u intersu svih građana, da ne bi bila uvedena prinudna uprava“, rekao je Stevanović i poručio da građani neće odustati od postavljenih zahteva.\nNa protestu su iskazane sumnje u korupciju lokalne vlasti i optužbe za bahatost njenih predstavnika, a okupljenima su se obratili i pozvali ih na istrajnost Teodora Zarić, diplomirana pedagoškinja, Aleksandar Divović, pravnik i publicita, Aleksandar Miloradović, komunikolog, Dejan Milošević, jedan od lidera Studentskog pokreta „3.april 2017.“, Vojislav Raković i Slađan Kojadinović, predstavnik udruženja ratnih veterana.\nTreće okupljanje, ukoliko zahtevi ne budu budu ispunjeni, organizatori su najavili u nedelju, 25.februara u 16 časova.\nU užičkim bolnicama 241 kovid pacijent\nNext story Izmenjen saobraćaj vozova na barskoj pruzi\nPrevious story Drinska regata ponovo u konkurenciji za “ Najbolje iz Srbije“


Posrednici EP: Napravljen plan za fazu konsultacija u dijalog\nTanjug 30. marta 2021. 13:14\nBRISEL – Poslanici Evropskog parlamenta i učesnici međustranačkog dijaloga sa Skupštinom Srbije – Vladimir Bilčik, Tanja Fajon i bivši poslanici Knut Flekenštajn i Eduard Kukan saopstili su danas da su završili interne pripreme za fazu konsultacija u procesu međustranačkog dijaloga.\n„Za naredna dva meseca napravili smo detaljan plan, koji se sastoji od sastanaka sa šefovima poslaničkih grupa, liderima opozicije, predstavnicima Vlade i drugim relevantnim akterima u Srbiji. Cilj je konsultovanje i razmena prioriteta za dnevni red predstojeće runde međustranačkog dijaloga kao i modaliteti angažovanja“, navodi se u njihovoj zajedničkoj izjavi za medije.\nOni navode da faza konsultacija dolazi kao prirodan nastavak pokretanja druge faze međupartijskog dijaloga sa predsednikom Skupštine Srbije Ivicom Dačićem 1. marta ove godine.\nTim evroparlamentaraca koordinisaće sa predsednikom Skupštine naredne korake neophodne za uspešan i sadržajan dijalog, navodi se u njihovoj izjavi.\nNapominju da proces međupartijskog dijaloga treba gledati kao platformu za konstruktivni dijalog između političkih protivnika, jer su, kako navode, „saradnja i uzajamno poštovanje u pitanjima od nacionalnog interesa ključni za demokratiju“.\nKako se podseća, Evropski parlament je 25. marta usvojio Rezoluciju o izveštajima Komisije za Srbiju 2019-2020, koju je podržala velika većina članova Evropskog parlamenta. „Usvojenom rezolucijom, Evropski parlament pozdravlja pokretanje druge faze pod nadzorom Evropskog parlamenta i daje snažan mandat timu za sprovođenje da nastavi da radi zajedno sa Narodnom skupštinom na izgradnji konsenzusa i poverenja u političkom spektru“, navodi se u zajednickoj izjavi posrednika iz EP, saopštio je EU info centar.


Kakve koristi kompanije imaju od plaćanja članarine Privrednoj komori? – Bankar.me\nKakve koristi kompanije imaju od plaćanja članarine Privrednoj komori?\nMay 11, 2019 BIZNIS, CRNA GORA, SVE VIJESTI Leave a comment\nPlaćanje članskog doprinosa za Privrednu komoru Crne Gore (PKCG) dodatno je opterećenje za privrednike, upozoravaju iz Mreže nevladinih organizacija sjevera. Iz pomenute organizacije navode da su i najmanji privredni subjekti obavezni da plate članarinu i da se na njoj insistira uz mogućnost prinudne naplate, a da sa druge strane privrednici na sjeveru nemaju koristi od plaćenog doprinosa.\nU Mreži nevladinih organizacija sjevera ističu da im je jasno da je po Zakonu o privrednoj komori određeno plaćanje članskog doprinosa, ali da im nije jasno kako svako preduzeće, sa svojom registracijom, bez ikakvog pitanja, postaje član Privredne komore i obveznik u plaćanju doprinosa. Na taj način privredni subjekti koji imaju od jednog do pet zaposlenih radnika plaćaju 50 eura godišnju članarinu,privredni subjekti preko pet rad nika plaćaju članski doprinos po stopi od 0,27 procenata, dok se za osnovicu uzima bruto zarada zaposlenih. Pritom se članski doprinos obračunava i isplaćuje prilikom svake isplate zarade zaposlenim.\n“Plaćanje članarine je propisano Zakonom bez pitanja privrednika. Takav zakon mogu donijeti samo naši poslanici u parlamentu jer ne razumiju kako je teško privrednicima, posebno na sjeveru, da zarade novac. Naši poslanici, u većini slučajeva nikada nijesu radili u privredi i zato i nemaju osjećaja kada tovare finansijski teret na leđa privrednika”, navodi se u saopštenju pomenute organizacije i poručuje da u politici ima više ljudi iz privrede, ovakve i slične pojave se ne bi dešavale.\nPritom se akcenat stavlja na privredne subjekte koji imaju manji broj zaposlenih i gdje se svaki dan vodi borba da takva preduzeća opstanu.\n“Posebno treba dati odgovor gdje ide novac od članarine i kako se on troši. S druge strane, treba jasno reći i kakvu korist imaju privrednici od članarine i da li isti imaju pril iku da na bilo kakav način koriste plodove postajanja Privredne komore”, navodi se u saopštenju i dodaje da većina privrednika na sjeveru Crne Gore i ne znaju, zbog neaktivnosti Privredne komore, da ova asocijacija i postoji.\nTokom prethodnih dana “Dan” je stupio kontakt sa više privrednika na sjeveru kako bismo saznali da li oni koriste usluge Privredne komore i koliko su zadovoljni radom Privredne komore. Međutim, kontaktirani privrednici su na ovu temu izbjegli javno da govore, ali su nam u nezvaničnom razgovoru tvrdili da bi se rado odrekli svih usluga Privred ne komore, a za uzvrat da se oslobode plaćanja članarine. Većina privrednika uopšte nije ni znala u kom dijelu Privredna komora pomaže privrednicima.\nPKCG: Pomoć višestruka, štitimo interes firmi\nSa druge strane, iz Privredne komore, čiji je predsjednik Vlastimir Golubović, tvrde da je pomoć višestruka i da oni štite interese privrednih društava.\n“U protekloj godini pokrenuli smo inicijative koje su rezultirale izmjenom velikog broja propisa među kojima su Zakon o radu, Zakon o privrednim društvima, Zakon o javnim nabavkama, Zakon o porezu na dodatu vrijednost, Zakon o turističkim organizacijama, Zakon o administrativnim taksama, Zakon o lokalnim komunalnim taksama i mnogi podzakonski propisi. Jedan od rezultata takvih aktivnosti je i smanjenje naknada za 72 administrativne takse i ukidanje njih 49. Navedeno je plod analize fiskaliteta na nacionalnom i lokalnom nivou, koju je pripremila stručna služba Komore, u cilju rasterećenja privrede i unapređenja poslovnog ambijenta”, saopšteno je iz Privredne komore Crne Gore i pojašnjeno da su edukacije značaj dio komorskih aktivnosti, gdje je u toku prošle godine realizovano 56 edukativnih aktivnosti sa više od 3300 učesnika.\nTokom prošle godine PKCG je anketirala 1.162 privredna subjekta, od čega 360 privrednih subjekata sa sjevera ili 31 odsto, od čega je rad Stručne službe Privredne komore Crne Gore ocijenilo veoma dobrim 25 odsto anketiranih, a dobrim 51,7 odsto, dok je 2,2 odsgo anketiranih ocijenilo službu nedovoljnom ocjenom, a njih 21 odsto je bilo neopredijeljeno.\nPOJMOVIčlanarina PKCG PKCG - Privredna komora Crne Gore\nPrevious Cijena eurosupera 95 u Crnoj Gori iznad regionalnog prosjeka\nSljedeći Zetatrans dobio novog vlasnika: Pošta Slovenije kupila 72 posto dionica Intereurope\nPKCG: Počinje najznačajniji ekonomski događaj na Balkanu – “Konferencija o ekonomiji Montenegro 2021”\nPKCG podnijela prijavu zbog zloupotrebe akronima i logo-a


Projekat skladištenja i smanjenja CO2 u Škotskoj | Energetski portal Srbije\nProjekat skladištenja i smanjenja CO2 u Škotskoj\n16.03. 2014 Svet\nMultinacionalna kompanija za naftu i gas „Royal Dutch Shell“ u saradnji sa kompanijom „Scottish and Southern Energy“ razvija projekat izdvajanja i skladištenja ugljen dioksida.\nTačnije iz termoelektrane na prirodni gas u Aberdinšajeru u Škotskoj, koja je u vlasništvu kompanije „Scottish and Southern Energy“, izdvojiće se oko 90 odsto ugljen dioksida koji bi inače odlazio u atmosferu, a zatim će se skladištiti 100 kilometara dalje na dubini od oko 2500 metara ispod Severnog mora u rezervoar „Goldeneye“ koji je idealan za njegovo čuvanje s obzirom da više ne proizvodi gas.\nProjekat je započet 2013. godine, a krajem februara ove godine potpisan je ugovor za drugu fazu projekta „Front–End Engineering Design“ (FEED) između Vlade Velike Britanije i kompanije „Royal Dutch Shell“ koja će trajati do kraja 2015. godine.\nCilj ovog projekta je da izdvoji i skladišti 10 miliona tona ugljen dioksida u narednih 10 godina, odnosno milion tona po godini.\nVelika Britanija i vlada Škotske imaju u planu smanjenje ugljen dioksida za 80 odsto do 2050. godine i zbog toga su usredsređene na primenu tehnologija za izdvajanje ugljen dioksida iz industrijskih gasova i atmosfere, a jedna od ključnih tehnologija je izdvajanje i skladištenje ugljen dioksida (Carbon Capture and Storage–CCS).


OSNOVNI SUD U OBRENOVCU ZA OBAVLjANjE SUDSKIH RADNjI U HITNIM PREDMETIMA PRIVREMENO PREMEŠTEN U DRUGI OSNOVNI SUD U BEOGRADU\nPredsednik Apelacionog suda u Beogradu je doneo odluku da se nadležnost Osnovnog suda u Obrenovcu, koji je najviše pogođen poplavama, za obavljanje poslova u predmetima koji se po zakonu smatraju hitnim prenosi na Drugi osnovni sud u Beogradu. Ovakva odluka je doneta po pribavljenom mišljenju predsednika Vrhovnog kasacionog suda, a imajući u vidu i rešenje Višeg javnog tužilaštva u Beogradu kojim je Drugo osnovno javno tužilaštvo u Beogradu ovlašćeno da postupa po svim predmetima iz nadležnosti Osnovnog javnog tužilaštvu u Obrenovcu. Građani se obaveštavaju da podneske za hitne predmete Osnovnog suda u Obrenovcu mogu dostavljati na šalteru Drugog osnovnog suda u Beogradu sa naznakom za „Osnovni sud u Obrenovcu“ koji se nalazi na adresi Beograd, Ulica Savsaka 17a.\nPrvi osnovni sud u Beogradu je, na osnovu odluke predsednika Apelacionog suda u Beogradu, nadležan za obavljanje poslova Osnovnog suda u Obrenovcu koje se odnose na overe isprava i potpisa, kao i izdavanje uverenja da se protiv fizičkog lica ne vodi istraga i da nije podignuta optužnica. Građani se za sve bliže informacije u vezi sa navedenim mogu obratiti Prvom osnovnom sudu u Beogradu. Ova odluka će se primenjivati sve dok sudska zgrada Osnovnog suda u Obrenovcu ne bude osposobljena za rad.\nAPELACIONOG SUDA U BEOGRADU\nOSNOVNI SUD U OBRENOVCU ZA OBAVLjANjE SUDSKIH RADNjI U HITNIM PREDMETIMA PRIVREMENO PREMEŠTEN U APELACIONI SUD U BEOGRADU\nImajući u vidu da je Apelacioni sud u Beogradu teritorijalno nadležan za veliki broj sudova koji su veoma teško pogođeni poplavama (Obrenovac, Valjevo, Ub, Mionica, Lazarevac...), u skladu sa zakonskim obavezama, predsednik Apelacionog suda je naložio v.f. predsednika tih sudova da sprovedu mere pripravnosti radi sperčavanja nastanka štete i umanjenja posledica prouzrokovanih elementarnom nepogodom.\nZa Osnovni sud u Obrenovcu koji je najviše pogođen poplavama za obavljanje sudskih radnji u hitnim predmetima, izvan sedišta Suda, shodno Sudskom poslovniku, obezbeđene su sudske prostorije Apelacionog suda u Beogradu. Raspored dežurstava sudija i zaposlenih Osnovnog suda u Obrenovcu za period od 21. maja do 21. juna 2014. godine u prostorijama Apelacionog suda biće istaknut na internet stranici Apelacionog suda, a građani se obaveštavaju da podneske za hitne predmete Osnovnog suda u Obrenivcu mogu dostavljati na šalteru Apelacionog suda u Beogradu koji se nalazi na adresi Beograd, Ulica Nemanjina broj 9.\nS obzirom na to da je na osnovu pristiglih izveštaja područnih sudova utvrđeno da sudska zgrada Osnovnog suda u Obrenovcu nema osnovne uslove za rad (struja, voda i sl.), te da nije osposobljena za obavljanje poslova koje se odnose na overe isprava i potpisa, kao i izdavanje uverenja da se protiv fizičkog lica ne vodi istraga i da nije podignuta optužnica, predsednik Apelacionog suda u Beogradu na osnovu 24. Zakona o uređenju sudova je doneo odluku da se nadležnost Osnovnog suda u Obrenovcu za obavljanje ovih poslova prenese na Prvi osnovni sud u Beogradu. Građani se za sve bliže informacije u vezi sa navedenim mogu obratiti Prvom osnovnom sudu u Beogradu. Ova odluka će se primenjivati sve dok sudska zgrada Osnovnog suda u Obrenovcu ne bude osposobljena za rad.\nOdluka o prenošenju nadležnosti Osnovnog suda u Obrenovcu koja se odnosi na obavljanje poslova overe isprava i potpisa, kao i izdavanje uverenja da se protiv fizičkog lica ne vodi istraga i da nije podignuta optužnica biće istaknuta na internet stranici Apelacionog suda, Višeg suda u Beogradi Prvog osnovnog suda u Beogradu radi obaveštavanja građana.\nAPELACIONI SUD U BEOGRADU OTVORIO POSEBAN MEJL ZA PRIJEM ELEKTRONSIH PODNESAKA\nU cilju da rad Apelacionog suda u Beogradu učinimo što dostupnijim građanima koji traže zaštitu svojih prava pred ovim sudom obaveštavamo javnost da je otvorena posebna mejl adresa za prijem elektronskih podnesaka i sa kvalifikovanim elektronskim potpisom i to: elektronski.podnesak@bg.ap.sud.rs\nOtvaranjem posebnog mejla za prijem elektronskih podnesaka građani će imati mogućnost da se na najjednostavniji i najbrži način obrate Apelacionom sudu u vezi sa svim postupcima (i krivičnim i građanskim) koje imaju pred ovim sudom. Takođe, građani se na navedeni način mogu obratiti i Upravi suda u vezi sa najrazličitijim zahtevima koje imaju kako pred ovim sudom tako i pred svim sudovima koji potpadaju pod nadležnost ovog suda. Podsećanja radi, Apelacioni sud ima nadležnost na teritoriji Višeg suda u Beogradu, Višeg suda u Valjevu, Višeg suda u Pančevu i Višeg suda u Smederevu.\nSigurni smo da će ovakva vrsta komunikacije sa Apelacionim sudom posebno olakšati rad onih lica koja su prirodom svoje profesije najčešće upućena na rad sa sudovima, kao što je advokatska profesija, nadležna tužilaštva i pravobranilaštva.\nIako je do sada najčešći način komuniciranja stranaka i njihovih punomoćnika i zastupnika sa sudovima bio pismenim putem uvereni smo da će elektronski put dostave, na obostranu interes svih, vrlo brzo zaživeti u potpunosti u praksi i predstavljati redovan način komuniciranja sa sudovima.\nOvom prilikom napominjemo da je ovo samo jedna od mera koje je Apelacioni sud predvideo kako bi se na što brži i lakši način ostvarilo Ustavom priznato pravo stranaka na pravično suđenje.


Na konferenciji za novinare u Vladi Srbije, Vučić je pročitao deo svedočenja u kojem se navodi kako je Naser Orić jedinici srebreničkih Bošnjaka „Kondori“ izdao naređenje da „očiste“ Zalazje i druga srpska sela u toj opštini i kako im daje odrešene ruke da zarobljenima urade šta god žele, odnosno da „ne ostave ni kokoš ni svinje“.\n„Ko traži, ko je taj majčin sin na kugli zemaljskoj koji traži da se ovo ne procesuira?“, upitao je Vučić i dodao da je na sve spreman da se očuva politička stabilnost ali da nije moguće da se praštaju zločini.\nGovoreći o hapšenju bivšeg lidera OVK Ramuša Haradinaja, Vučić je rekao da o tome nije razgovarao s vlastima Slovenije, jer se „on ne meša u rad pravosudnih organa“.\nOn je dodao da je MUP-u Srbije upućen „određeni dopis“ i da je na taj dopis upućen odgovor.\n„Postupamo u skladu sa zahtevima koje dobijamo od istražnih organa Švajcarske i Slovenije“, rekao je Vučić i dodao da je taj slučaj bitno različit od slučaja hapšenja Orića.


Ceremonijom dodele nagrada zatvoren 14. Filmski festival Slobodna Zona - Kultura - Dnevni list Danas\nPočetna » Kultura » Ceremonijom dodele nagrada zatvoren 14. Filmski festival Slobodna Zona\nPremijernom projekcijom filma S ljubavlju Sesil večeras je u Dvorani Kulturnog centra Beograda svečano zatvoren 14. Filmski festival Slobodna Zona.\nOdlukom članova međunarodnog žirija – direktorke Međunarodnog festivala ljudskih prava u Nirnbergu Andree Kun, reditelja Ognjena Sviličiča i novinara, pisca, scenariste i urednika kulture u nedeljniku NIN Dragana Jovićevića, Nagrada za najbolji film u međunarodnoj selekciji pripala je filmu Ukus cementa reditelja Ziada Kalthoum-a.\n0Piše: Danas Online 12. novembra 2018. 21.30\nU obrazloženju žirija navedeno je: „U vrlo jakoj konkurenciji, odlučili smo se da nagrada za najbolji film sa najboljim angažmanom pripadne ostvarenju koje na vrlo pametan način prom atra rat i izbeglice, iz perspektive građevinskih radnika u Bejrutu. Ovo je film zapanjujuće vizuelne naracije i snažnog narativa, koji problematici priče daju posebnu estetičnost. Razlika u odnosu na druge filmove iz kompeticije jeste u tome što nešto što je užasavajuće izgleda drugačije, pozivajući nas istovremeno da iznova preispitujemo sadržaj filma i da se vežemo za likove koji čine fokus priče”.\nPosebno priznanje u regionalnoj selekciji Slobodne Zone večeras je u Beogradu dodeljeno reditelju Nebojši Slijepčeviću za dokumentarni film Srbenka .\nfestival, filmski festival, slobodna zonaBeograd


YIELD (funkcija YIELD) - Office podrška\nAko poravnanje ili zrelost nemaju važeće datume, funkcija YIELD daje grešku #VALUE!.\nAko je stopa < 0, YIELD daje grešku #NUM!.\nAko je argument pr ≤ 0 ili je povraćaj ≤ 0, funkcija YIELD daje grešku #NUM!.\nAko je argument učestalost bilo koji broj osim 1, 2 ili 4, funkcija YIELD daje grešku #NUM!.\nAko je osnova < 0 ili je osnova > 4, funkcija YIELD daje grešku #NUM!.\nAko je poravnanje ≥ zrelost, funkcija YIELD daje grešku #NUM!.


DNP, URA, SNP i NSD Danilovgrad predložili zajednički sastanak lokalne opozicije - Volim Danilovgrad\nIsključenja struje u Danilovgradu za 25. maj\nCrna Gora i zvanično bez oboljelih od koronavirusa, Mugoša: KRAJ epidemije koronavirusa u CG vjerovatno DRUGOG JUNA\nCilj predloženog sastanka je da se detaljno razmotre logistička pitanja i pruži podrška građanskim protestima zakazanim za 6. april u Podgorici, saopšteno je iz dijela opozicije\nČvrsto podržavajući „Sporazum o budućnosti“ koji su svi opozicioni subjekti potpisali sa organizatorima protesta „Odupri se 97000“, predstavnici OO DNP, OO GP URA, OO SNP i OO NSD Danilovgrad su na jutros održanim konsultacijama, u formi zvanične inicijative, predložili da se u četvrtak organizuje zajednički sastanak svih parlamentarnih opozicionih subjekata u danilovgradskoj opštini.\nU saopštenju koje potpisuju predsjednik OO DNP Dragan Bojović, predsjednik OO URA Aleksandar Šaranović, predsjednik OO NSD Pero Radonjić, koordinator OO SNP Branislav Ivanović navodi se da je cilj predloženog sastanka da se detaljno razmotre logistička pitanja i pruži podrška građanskim protestima zakazanim za 6. april u Podgorici.\n“Takođe, cilj predloženog sastanka je i da se zajednički razmotre odluke koje se tiču daljeg djelovanja opozicije u Skupštini opštine Danilovgrad. Smatramo da bi bilo poželjno da se na zajedničkom sastanku analiziraju i prodiskutuju najvažnije odluke, kao što je odluka o eventualnom bojkotu rada lokalnog parlamenta, kako ne bismo nepotrebno zbunjivali građane”, navodi se u saopštenju.\nKako se dodaje, odbornici opozicie su “oštro i argumentovano kritikovali rad opštinskih vlasti po raznim osnovama, ukazujući, pored ostalog, da je aktualna vlast u Danilovgradu takođe rezultat i kontinuum afere ‘Koverta’, što je snažno odjeknulo među građanima Danilovgrada”.\n“Uprkos tome, smatramo da je važno, u cilju daljeg jačanja opozicionog jedinstva, da na zajedničkom sastanku sa našim opozicionim kolegama i prijateljima razmotrimo i pitanje odnosa opozicije prema lokalnom parlamentu. Na takvu vrstu koordinacije nas obavezuje i potpisani ‘Sporazum o budućnosti’, koji podrazumijeva intezivne međusobne konsultacije, dogovor i saradnju”, zaključuje se u saopštenju.\nTagged: DNP, SNP i NSD Danilovgrad predložili zajednički sastanak lokalne opozicije, URA\nOd jučerašnjeg presjeka stanja, laboratorije IJZCG su završile analizu 140 uzoraka među kojima nije…\nZbog planiranih radova na mreži, u ponedeljak 25. maja, bez napajanja električnom…


Alitalia omogućava besplatan stop over u Rimu - Aviatica\nAlitalia omogućava besplatan stop over u Rimu\nAlitalia tokom procesa oporavka uvodi brojne novosti, a najnovija je posebno atraktivna - besplatan stop over u Rimu.\nAlitalia je uvela novu mogućnost za svoje putnike koji imaju transfer na aerodromu u Rimu – besplatan stop over u ovom gradu.\nStandardne tarife za transferna putovanja koje primenjuju aviokompanije obično ne dozvoljavaju duži prekid putovanja u mestu presedanja što je u avio-saobraćaju poznato kao „stop over“.\nAlitalia je promenila ovo pravilo i omogućila putnicima koji presedaju na njihovom matičnom aerodromu Leonardo da Vinci (Fiumicino, FCO) u Rimu da posete ovaj grad bez ikakve tarifne doplate.\nOvu ponudu Alitalije dodatno obogatili i preduzeće koje upravlja rimskim aerodromima (Aerodromi di Roma) i nacionalno hotelsko udruženje. Putnici koji se odluče za posetu Rimu mogu besplatno da ostave svoj prtljag na aerodromskoj garderobi na Terminalu 3, u trajanju do 48 sati. Hoteli su omogućili specijalnu, jeftiniju, tarifu noćenja za putnike koji se odluče za stop over.\nPonuda je dostupna individualnim putnicima iz Srbije, koji imaju povratne karte za putovanje preko Rima ka Indiji, Koreji, Japanu, Argentini, Brazilu, Čileu, Južnoj Africi i Keniji. Stop over se mora rezervisati samo prilikom kupovine karte i omogućen je samo za nove rezervacije. Već izdate karte se ne mogu menjati. Stop over je moguće rezervisati kako prilikom odlaska tako i prilikom povratka. Ova specijalna ponuda važi za sva putovanja koja se završavaju najkasnije 31. decembra 2018. Za sve detalje o ponudi i pravila molimo vas da posetite sajt Alitalije ili se konsultujete sa vašim prodavcem aviokarata.


Ako Amerikanci nastave da postupaju neotesano i grubo... - Sputnjik Srbija\n09:52 21.10.2018 (osveženo 10:10 21.10.2018) Preuzmite kraći link\nRusija osuđuje nove akcije SAD koje ucenom pokušavaju da dobiju od Rusije ustupke u oblasti strateške stabilnosti, komentarisao je zamenik ministra spoljnih poslova Rusije Sergej Rjabkov planove SAD da istupe iz Sporazuma o likvidaciji raketa srednjeg i kratkog dometa.\n„Sa zabrinutošću i osudom primamo nove američke pokušaje da metodom ucene od Rusije dobiju ustupke u oblasti međunarodne bezbednosti i strateške stabilnosti. Ruska strana je više puta govorila da Amerikanci nemaju nikakvih osnova za optužbe da Rusija navodno narušava ovaj dogovor“, rekao je Rjabkov.\n„Svih ovih godina oni nisu uspeli da potkrepe svoje izmišljene optužene jasnim objašnjenjima iz kojeg razloga se to radi“, dodao je on.\nReakcija Rusije na nameru predsednika SAD Donalda Trampa da istupi iz Sporazuma o likvidaciji raketa zahteva proučavanje konkretnih planova Amerikanaca, dodao je zamenik ministra.\n„U takvom pitanju onlajn akcije su jednostavno neprihvatljive“, odgovorio je Rjabkov na pitanje da li će Rusija na neki način reagovati na izjavu američkog predsednika o istupanju SAD iz Sporazuma o likvidaciji raketa.\n„Prvo treba dobiti konkretne stvari u vezi sa namerama Amerikanaca u ovoj oblasti, a zatim je potrebno vreme da se proceni situacija i da se situacija dalje rešava.“\nUkoliko SAD nastave da jednostrano istupaju iz međunarodnih sporazuma, Rusija će preduzeti uzvratne mere, među kojima i one vojnog karaktera.\n„Pitanje je suviše ozbiljno da bi se rešavalo javnom raspravom. Ako Amerikanci nastave da postupaju neotesano i grubo, kao što vidimo na mnogim primerima, ako nastave da se jednostrano povlače iz sporazuma, iz različitih dogovora i mehanizama, a primeri se množe, od Zajedničkog akcionog plana o Iranu do Svetskog poštanskog saveza, neće nam ostati ništa drugo osim da preduzmemo recipročne mere, uključujući i vojno-tehničke prirode. Ali ne bismo želeli da dođe do toga“, naglasio je Rjabkov.\n„Neotesana i gruba američka politika izaziva sve veće odbacivanje u mnogim zemljama i širokim krugovima međunarodne zajednice. Vašington ne bi smeo da potceni ove promene u raspoloženju“, dodao je visoki ruski diplomata.\n„Ali još jednom naglašavam, takve odluke se ne smeju donositi na brzu ruku, u emocionalnom naletu“, dodao je pomoćnik ruskog ministra.\nOn je poručio da Moskva ocenjuje ovaj postupak SAD kao ultimatum.\n„Veoma zabrinjava što Vašington gotovo svakodnevnim pokušajima metodom ucene pokušava da postigne određene ustupke“, istakao je on.\n„Očigledno je određenim snagama u Vašingtonu potrebno da trenutno prete povlačenjem iz Sporazuma kako bi sebi olakšale dalje, direktnije i otvorenije narušavanje ovog najvažnijeg sporazuma u oblasti kontrole naoružanja. SAD narušavaju Sporazum već mnogo godina. Mi strpljivo pokušavamo da izvedemo kolege iz Vašingtona na put dijaloga i uzajamnog ukidanja nekih zabrinutosti. Štaviše, postoje mogućnosti za to“, istakao je Rjabkov.\n„Bez obzira na to, nakon sve otvorenijih i nedopustivih narušavanja sporazuma u više oblasti, vidimo težnju da se Rusija faktički stavi pred ultimatum“, objasnio je zamenik ministra.\n„Odbacujemo samu metodiku koja postaje sve dominantnija u politici SAD prema Rusiji. Mi, naravno, nećemo prihvatiti nikakve ultimatume i ucene“, zaključio je on.\nRjabkov je objasnio da pomoćnik predsednika SAD za nacionalnu bezbednost Džon Bolton dolazi u nedelju u Moskvu i da Rusija očekuje da od njega dobije razumna objašnjenja o narednim koracima Sjedinjenih Američkih Država.\nRanije je predsednik američki Donald Tramp izjavio da će SAD istupiti iz Sporazuma o likvidaciji raketa srednjeg i kratkog dometa sa Rusijom. Tramp je optužio Moskvu da narušava taj sporazum.\nSporazum o likvidaciji raketa srednjeg i kratkog dometa, Sergej Rjabkov, SAD, Rusija


Vesti - Renovirano igralište za decu sa invaliditetom u Prokuplju u okviru projekta Veliko srce\nRenovirano igralište za decu sa invaliditetom u Prokuplju u okviru projekta Veliko srce\nProkuplje, 4. novembar 2011– U naselju Vodice u Prokuplju svečano je otvoreno rekonstruisano igralište Dnevnog boravka za decu i omladinu ometenu u razvoju „Sunce“. Ovo igralište je osmo renovirano u sklopu humanitarnog projekta „Veliko srce“ koji zajednički realizuju Eurobank EFG i Fondacija „Ana & Vlade Divac.\nDeca sa invaliditetom u dnevnom boravku „Sunce“ od sada mogu da se druže i igraju na renoviranom igralištu koje su svečano otvorili Filipos Karamanolis, predsednik Izvršnog odbora Eurobank EFG i Vlade Divac, proslavljeni košarkaš i humanitatni radnik. Ideja za obnovu igrališta dnevnog boravka „Sunce“ potekla je od samih zaposlenih u Eurobank EFG koji su se u velikom broju odazvali internom konkursu koji je banka raspisala, a u okviru koga su imali priliku da daju svoje predloge ustanova i institucija koje bi mogle da se uključe u trenutno aktuelne humanitarne aktivnosti Eurobanke. Ovog puta, najveću podršku je dobio predlog Vladana Spasića, direktora filijale Eurobank EFG u Prokuplju, a u Eurobanci EFG sa ponosom ističu brojnost predloga kojih su dobili i smatraju da je to najbolji i najiskreniji dokaz posvećenosti društveno odgovornom poslovanju svih koji rade u Eurobanci.\n„Imamo veliku čast da prisustvujemo svečanom obeležavanju još jednog uspešnog poduhvata u sklopu projekta „Veliko srce“ i da poklonimo obnovljeno i drugačije mesto za igru mališanima iz dnevnog boravka „Sunce“. Realizacija ovog projekta otpočela je u februaru 2010. godine sa željom da se što većem broju dece pruži mogućnost da dane svog detinjstva obogate druženjem na svežem vazduhu uz fizičku aktivnost, u okruženju koje će biti bezbedno za igru dece sa invaliditetom“, rekao je Filipos Karamanolis, predsednik Izvršnog odbora Eurobank EFG.


NEPOZNAT DETALJ KOJI MOŽE IMATI VELIKI UTUCAJ NA SRBIJU: Jedan Srbin je spasao Trampa da ne ode na robiju | WebTribune\nHome IZBOR NEPOZNAT DETALJ KOJI MOŽE IMATI VELIKI UTUCAJ NA SRBIJU: Jedan Srbin je spasao Trampa da ne ode na robiju\nIako su srpski mediji na sve načine pokušavali povezati Donalda Trampa sa Srbijom propustili su glavnu informaciju – kako je Srbin učestvovao u spašavanju da novi predsednik Amerike ne završi u zatvoru, tvrdi poznati ekonomista Branko Dragaš.\nŽivot Donalda Trampa izgleda kao odličan scenarijo za holivudski film, a Tramp kao glavni lik imao je u životu mnogo uspona i padova. Devedesetih godina kada je se našao na samom dnu i kada mu je pretio zatvor, Tramp je pozvao u pomoć srpskog biznismena koji je brzo organizovao pomoć i spasio ga da ne završi iza rešetaka.\n— Kada je Tramp bio u nevoljama i postojala mogućnost da će ležati u zatvoru trebao je platiti kauciju od 43 miliona dolara, on je pozvao u pomoć jednog Srbina i zamolio ga za pomoć. Ovaj je, naravno, munjevito reagovao i svojim privatnim avionom došao u Ameriku i doveo još dva biznismena (jedan je poreklom iz Evrope, a drugi iz Saudijske Arabije) koju su zajedno s njim založili kauciju i Tramp je izašao na slobodu – tvrdi Branko Dragaš.\nDa li Srbija može imati koristi od tog čoveka?\n— Naravno da Srbija može imati koristi od njega jer je on na direktnoj liniji sa novim predsednikom Sjedinjenih američkih država i koji to neće zloupotrijebiti, tako da bih ga sadašnja vlast mogla postaviti za npr. ambasadora u Vašingtonu i pomoću njega bi imali veoma jak lobi u Americi – objašnjava Dragaš i dodaje – trebamo učiti od Slovenije kako se prate svetska dešavanja. Oni su preko Melanije Tramp, koja je po nacionalnosti Slovenka, počeli da lobiraju kako bi prvi sastanak Vladimira Putina i Donalda Trampa bio u Ljubljani i svaka im čast na tome.\nKo je čovek sa takvim uticajem, a da srpska javnost nikada nije čula za njega?\n— Ne smem da kažem ime zbog njega jer to ne bi bilo u redu, ali ću svakako otkriti nekoliko informacija o njemu. On je moj dugogodišnji prijatelj, Srbin iz Beograda koji je skoro celi život proveo preko. Veliki kapital je stekao u Africi i koji je prvi devedesetih godina imao 350 miliona dolara, privatni avion, jahte i klubove po Španiji. Zanimljivo je još spomenuti da je jedno vreme bio čak i vlasnik jednog fudbalskog kluba u Španiji.


ČESTITKE DRŽAVNIKA Ivana, ispisala si istoriju Srbije!\nDržavni zvaničnici Srbije čestitali su našoj atletičarki Ivani Španović osvajanje zlatne medalje na Evropskom dvoranskom prvenstvu u Beogradu.\nPored premijera Aleksandra Vučića i ministra Vanje Udovičića, na sjajnom rezultatu Španovićevoj je čestitao i predsednik Srbije Tomislav Nikolić.\n"Navikla si Srbiju na pobede. Hvala ti što si nam ponovo vratila osmehe na lice. Suvišno je bilo šta reći osim onog što ti je cela sala skandirala – napred Ivana", navodi se u čestitki predsednika Srbije.\nIvana Španović je u Beogradu odbranila zlatnu medalju u skoku u dalj na EP, pošto je ubedljivo trijumfovala skokom od 7,24 metara.\nPotpredsednicа Vlаde Zorаnа Mihаjlović rekla je da je Ivana Španović pokazala da "upornost, istrajnost i velika volja uvek daju rezultat".\n- Ivаnа je već ušlа u istoriju jer je njen skok nаjbolji ženski skok u dаlj u istoriji Srbije i treći nаjbolji svetski dvorаnski skok svih vremenа. Ovo je fаntаstičаn uspeh i jа joj od srcа čestitаm. Srbijа je ponosnа - navela je Zorana Mihajlović.\nPredsednica Narodne skupštine Srbije Maja Gojković navela je da je još jednom ostvaren fantastičan rezultat.\n"Upućujem Vam najiskrenije čestitke u ime Narodne skupštine i lično ime na još jednom fantastičnom rezultatu, osvajanju najsjajnijeg odličja i obaranju ličnog i nacionalnog rekorda. Ivana, svaka čast", piše u čestitki Maje Gojković.\nGrаdonаčelnik Beogrаdа i predsednik Orgаnizаcionog odborа Evropskog dvorаnskog prvenstvа Sinišа Mаli rekao je da je Španovićeva ušla u istoriju.\n"Tvoje medelje dokаz su nespornog tаlentа i nаgrаdа zа uloženi trud i rаd. Veličаnstvenim rezultаtom ne sаmo dа si oborilа držаvne i svetske rekorde, već si ušlа u istoriju time što si nа prvom evropskom šаmpionаtu, u svojoj zemlji, osvojilа nаjsjаjnije odličje. Verujem dа je pobedа pred domаćom publikom, nа ovаko znаčаjnom prvenstvu, nešto što će Beogrаd pаmtiti", navodi se u čestitki Malog.\nMorufuši osvojio zlato u bacanju kladiva, Vojčehovski najbolji u skoku sa motkom\nPoljski atletičar Pavel Vojčehovski osvojio je zlatnu medalju u skoku motkom na prvenstvu sveta u Daegu rezultatom 5,90 metara.\nKolašinac: U Riju mogu najmanje do finala\nJoš samo tri dana su ostala do početka atletskih takmičenja na Olimpijskim igrama u Riju. Neki od naših predstavnika već se nalaze u Riju gde obavljaju poslednje treninge pred izlazak na borilište, jedan od njih je Asmir Kolašinac.\nŠpanovićeva u užem izboru za atletičarku Balkana\nSrpska atletičarka Ivana Španović ušla je u uži izbor za najbolju atletičarku Balkana koji organizuje Balkanska atletska federacija.


Za Ćovića na dobrom putu da se postigne dogovor, Izetbegović polaže nadu u opoziciju - NTV Arena\nLider HDZ Dragan Čović ocijenio je, nakon sastanka sa dvoje međunarodnih zvaničnika koji su u posjeti BiH, da se na dobrom putu da se konačno postigne dogovor o izmjenama Izbornog zakona BiH.\nNakon sastanka sa zamjenikom pomoćnika američkog državnog sekretara za Evropu i Evroaziju Metjua Palmera, izvršnim direktorom za Zapadni Balkan, Tursku i Veliku Britaniju Angelinom Ajhorst i predsjednikom SDA Bakirom Izetbegovićem, Čović je rekao da su pregovori izuzetno produktivni i pozitivni i da su prepoznali put u kojem u relativno kratkom periodu mogu doći do rješenja za Izborni zakon.\nDelegacija HDZ se prije zajedničkog susreta sastala sa Palmerom i Ajhorstovom, pa im se potom pridružio i Izetbegović koji je sa svojom delegacijom takođe imao odvojeni sastanak sa ovim zvaničnicima.\nIzetbegović, koji se jutros već obraćao novinarima, ponovio je i poslije drugog sastanka da je “ključni sastanak koji će imati predstavnici međunarodne zajednice sa predstavnicima opozicionih stranaka”.\n“Taj sastanak će usmjeriti dalje stvari, kada je riječ o Dom naroda Federacije i izbor članova Predsjedništva, te da je SDA spremna da prihvati ono što bude prihvatljivo opoziciji”, rekao je Izetbegović.\nOn je naveo da se traži asimetrija u izboru članova Predsjedništva, a da “nema spremnosti da se ide u asimetriju u SDA”, te da sumnja “da ima i u drugim strankama”.\nNa pitanje da prokomentariše stav SNSD-a, odgovorio je kako ta stranka “nije spremna na indirektni izbor”, da su odustali od tog elementa Aprilskog paketa, što sad čini problem.\nPalmer i Ajhorst izrazili su želju da održe zajednički radni ručak sa predsjednicima opozicionih stranaka u BiH Branislavom Borenovićem /PDP/, Fahrudinom Radončićem /SBB/, Nerminom Nikšićem /SDP/, Mirkom Šarovićem /SDS/ i Elmedinom Konakovićem /NiP/.\nNajavlje je bio i dolazak Predraga Kojovića, predsjednik Naše stranke, ali se umjesto njega pojavila Sabina Ćudić.\nRadnom ručku u rezidenciji američke Ambasade predviđeno je da prisustvuju i ambasador SAD u BiH Erik Nelson i šef Delegacije EU u BiH Johan Satler.\nZvaničnici međunarodne zajednice sutra će razgovarati u odvojenim susretima sa članovima Predsjedništva, a održaće i zajednički sastanak sa njima.\nTags: bakir izetbegovic, bih, dragan covic, izborni zakon, rs, zemlja


Potencijalne "zvezde" letnjeg prelaznog roka - Sportske novosti\nNaslovna Fudbal Novosti Fudbal Potencijalne “zvezde” letnjeg prelaznog roka\nPotencijalne “zvezde” letnjeg prelaznog roka\nLetnji prelazni rok je idealno vreme za sve klubove da formiraju što kvalitetniji igrački kadar za narednu sezonu, te bukvalno u tom periodu imamo na hiljade transfera širom sveta…Nema dileme da nas i ovoga leta očekuje velika “bura na transfer pijaci” i mnoštvo zanimljivih stvari, a mi Vam predstavljamo potencijalne “zvezde” predstojećeg transfer perioda, odnosno vrhunskih fudbalera koji bi vrlo lako od naredne sezone mogli da nastupaju u dresovima drugih klubova…\nTalentovani argentinski golgeter je već duže vreme “na meti” španskog velikana, Barselone. Ipak, izvršni direktor Intera – Bepe Marota nedavno je izvajio da italijanski klub nema nameru da prodaje svoje ponajbolje fudbalere, čime je nagovestio da bi 22-godišnji napadač mogao da ostane u Milanu i naredne sezone. Videćemo koliko će uprava Barselone biti uporna u svojoj nameri da u svoje redove dovede reprezentativca Argentine, za kojeg su navodno spremni da ponude dvojicu igrača od ponuđenih – Artura Vidala, Žuniora Firpa, Ivana Rakitića kao i dodatnih 70 miliona eura.\nPerspektivni desni bek je predhodne dve sezone proveo na pozajmicu u Borusiji Dortmund, gde je sjajnim partijama skrenuo pažnju na sebe. Marokanac je pod ugovor sa Real Madridom, ali u španskom klubu neprikosnoven na mestu uz desnu aut-liniju je, – Dani Karvahal, stoga Hakimi ne bi imao minutažu koliku on očekuje. Brojni mediji su preneli informaciju da je milanski Inter spreman da realizuje transfer 21-godišnjeg defanzivca za sumu između 40-45 miliona eura. Navodno, pregovori su u odmakloj fazi, a Hakimi bi trebao sjajno da se uklopi u formaciju 3-5-2 koju forsira trener ekipe – Antonio Konte, gde bi upravo ofanzivni kvaliteti koje poseduje Marokanac došli do izražaja.\nNema dileme da je reprezentativac Belgije jedan od najkompletnijih i najboljih vezista na svetu u ovom trenutku. Praktično, igra Mančester Sitija bez njega je “nezamisliva”, a njegov ostanak u engleskom klubu zavisi od odluke UEFE da li će popularni “Građani” u naredne dve sezone i definitivno biti “izbačeni” iz Lige Šampiona. Dok se čeka konačna odluka, sam De Brujne je izjavio da ima nameru da napusti klub, ukoliko ostanu bez nastupa u elitnom takmičenju. Videćemo na kraju šta će se na kraju dogoditi, ali bez dvojbe Belgijanac bi bio “kapitalno” pojačanja za svaki klub u Evropi, ako odluči da promeni sredinu tokom leta.\nNa “listi” se nalazi još jedan fudbaler madridskog Reala – Hames Rodrigez. Kolumbijac “ne uživa” poverenje kod trenera – Zinedina Zidana, te je naredno leto pravo vreme da ofanzivni vezista napusti klub, koji bi i njegovim transferom i trebao dobro da zaradi. Njegova karijea je “u padu”, a priliku da se vrati u formu koja ga je nekada krasila navodno mu nude ekipe – Atletiko Madrida i Napolija pre svih, koji bi ga rado videli u svojim redovima.\nKarijera reprezentativca Brazila je u “sunovratu”. Tokom leta 2018. stigao je u Barselonu u kojoj se nije dobro snašao, te je ovu sezonu proveo na pozajmicu u minhenskom Bajernu koji nema nameru da otkupi njegov ugovor. Očekuje ga povratak u Španiju, ali njegov ostanak u klubu je pod velikim znakom pitanja, jer je veoma izvesno da Barselona naredne sezone imenu novog trenera, koji bi trebao da odluči da li će u timu biti mesta za Kutinja. Za usluge 28-godišnjeg kreativnog vezista zainteresovani su novi vlasnici Njukasla, koji bi eventualnim dovođenjem Brazilca pokazali da imaju veoma visoke ambicije. Spominje se i Totenhem kao moguća destinacija, ali svi znamo koliko je vlasnik kluba – Danijel Levi “škrt” kada je novac u pitanju.\nSenegalac već nekoliko sezona važi za jednog od ponajboljih štopera na Starom kontinentu. Brojni klubovi poput – Mančester Junajted, Mančester Sitija, Liverpula, Paris Sen Žermena pretenduju kao kandidati za njegov potpis, a predstojeći transfer period je možda i idelan period da vlasnik Napolija – Aurelio De Laurentis konačno “popusti” i pristane da “proda” reprezentativa Senegala. Kulibali je već ušao u 30. godinu života, te je njegova tržišna vrednost u ovom trenutku i na maksimumu, te je odlazak iz Napulja ovog leta sasvim realan.\nOmaleni reprezentativac Francuske se tokom poslednjih nekoliko sezona etablirao kao jedan od najboljih defanzivih veznih igrača na svetu. Stoga, iznenađuju informacije koje dolaze sa Ostrva, da bi Čelzi ovoga leta i pristigao da se odrekne usluga 29-godišnjeg fudbalera. Navodno, klub ima nameru da “podmladi” sastav, a takođe bi njegovom eventualnom prodajom zaradili ozbiljnu svotu novca. Za sada nema naznaka, gde bi Kante mogao da ode ukoliko napusti London, ali kao najrealnija destinacija izdvaja se – Paris Sen Žermen.\n20-godišnji engleski internacionalac iza sebe imaju sjajnu sezonu u Borusiji Dortmund, gde je sa 17 datih golova bio treći strelac Bundeslige, ali i drugi asistent u nemačkom prvenstvu (16). Očekuje se njegov povratak u domovinu, gde se Mančester Junajted izdvaja kao favorit za njegov potpis (koji je dugi niz godina bez kvalitetnog desnog krila), ali i Liverpul, te Čelzi bi veoma rado videli jednog od najtalentovanijih fudbalera Evrope u svojim redovima.\nGabonac se ovog leta nalazi pred velikom odlukom – da li potpisati novi ugovor sa Arsenalom, ili sreću potražiti u nekom drugom klubu. Za sjajnog golgetera je ovo možda i poslednja prilika za novi, veliki transfer, jer ima već 31. godinu. Obamejang je istakao da želi da se bori za trofeje, a trenutni sastav Arsenala nije dovoljno kvalitetan da bude “takmac” u Premijer ligi, dok će naredne sezone izostati i nastupi u Ligi Šampiona. Jedini način da londonski klub zadrži Obamejanga u svom timu, jeste taj da mu ponudi izuzetno pozamašnu svotu novca, koju ne bi dobio u nekom drugom klubu. Ipak, leto je pred nama i ostaje nam da vidimo u dresu čije ekipe ćemo brzonogog fudbalera gledati naredne sezone.\nVeć dugo vremena traje “klackalica” na relaciji, Mančester Junajted – Pol Pogba. U jednom trenutku Francuz je “na pragu” odlaska iz kluba, dok u drugom očekuje se da bude “okosnica” tima i u narednoj sezoni. Njemu ugovor ističe narednog leta, ali klub ima opciju da automatski nastavi saradnju za još 12 meseci. Postoje opcije da se vrati u Juventus, a poznato je da madridski Real motri na njega već duže vreme, ali trenutno je bliži ostanku među “Crvenim Đavolima”, gde bi naredne sezone na sredini terena “u paru” sa, Brunom Fernadešom trebao da predstavlja dominantnu “silu” u igri ovog kluba.\n21-godišnji Haverc je ove sezone briljirao u dresu Bajer Leverkuzena, te je bio jedan od ponajboljih pojedinaca u Bundesligi. Talentovani fudbaler koji može da odigra na nekoliko pozicija u fazi napada, je pre svega “želja” – Bajern Minhena i Čelzija. Kako popularni “Farmaceuti” su ostali bez plasmana u Ligu Šampiona, vrlo verovatno će morati da se “oproste” od svoje glavne “zvezde”, ali bi sa druge strane finansijski veoma dobro prošli.\nUsled pandemija koronavirusa, sezone 2019/2020 je okončana u francuskom šampionatu “Ligue 1”. Jedan od klubova koji su najviše “pogođeni” ovakvom odlukom jeste – Lion koji je tako ostao bez evropskog učešća naredne sezone i samim tim i bez dosta novca. Stoga, biće prinuđeni da “prodaju” neke prvotimce od kojih je najzvučnije ime – Memfisa Depaja za koga je zainteresovano dosta klubova, dok i sam fudbaler nastoji da pre svega realizuje transfer u tim koji će nastupati u Ligi Šampiona.\nPored spomenutih fudbalera neizvesne su “sudbine” i drugih asova poput – Sergej Milinković- Savića, Nikolo Zaniola, Usmana Dembelea, Doni van de Beka, Liroja Sanea i brojnih drugih…\nTakođe imamo i nekoliko potvrđenih transfera: Hakim Zijeh i Timo Verner dolaze u Čelzi, Artur je iz Barselone prešao u Juventus, dok je u suprotnom smeru otišao Miralem Pjanić, Aleksandar Nubel prelazi u Bajern Minhen…\nPrema svemu, očekuje nas izuzetno zanimljiv letnjih prelazni rok, a mi ćemo nastojati da ispratimo sva dešavanja koja će se desiti tokom transfer perioda…\nPrethodni tekstPocela Super Liga Srbije, remi u večitom derbiju\nSledeći tekstNovi ugovori za prekaljene asove\nSrpski reprezentativac - Bogdan Bogdanović nakon tri sezone napustio je redove Sakramento Kingsa. 28-godišnji bek šuter je prihvatio četvorogodišnji ugovor vredan 72 miliona dolara koji...


Vesti - Video - Interesantno\nVlasti ovog grada startovale su svoju operaciju u sedam sati nedeljnog jutra, zaustavivši vozila nedugo nakon što su primećena u vožnji pri velikim brzinaa duž ekspresnog autoputa Island Eastern Corridor. Policija Hong Konga bila je primorana da zatvori dve saobraćajne trake kako bi zaustavila svaki pojedinačni model iz ove neobične grupe.\nOdbornik Istočnog distrikta Derek Ngai Čhi-ho, izjavio je South China Morning Post publikaciji da su stanovnici okolnih mesta podneli žalbe zbog velike buke za koju se verje da je izazvana trkačkim automobilima.\n“Ovo se dešavalo već neko vreme i posebno je postajalo ozbiljno nakon ponoći ili tokom sitnih noćnih sati vikendima i praznicima. Problem je postajao sve veći, toliko da je odbor čitavog okruga morao da zaseda”, izavio je Ngai.\nGrupa superautomobila sastoji se primarno od brojnih Lamborghini, Porsche i Ferrari modela, ali je u nju uključeno i nekoliko Nissan GT-R, McLaren modela i jedan Mercedes AMG GT S. Među automobilima koji su zaustavljeni uključeni su Murcielago SV, Aventador SV ofarban u Verde Ithaca, zejedno sa dve Aventador SVJ jedinice.\nLokalni mediji taođe navode da je jedan od Nissan GT-R automobila odšlepan sa mesta zaustavljanja zbog sumnje da je ilegalno modifikovan. Policija je izdala saobraćajnim detektivima naređenja da je preostalih devet modela potrebno detaljno istražiti i pretresti, pre nego što im bude dozvoljeno da se vrate u saobraćaj.\nIzveštaji policijske uprave Hong Konga navode da su slučajevi ilegalnih uličnih trka porasli za 40% na 139 u prvih 11 meseci prošle godine, u poređenju sa 99 prijavljenih slučajeva tokom čitave 2019. godine. Policijske patrole takođe su izdale 3 procenta više kazni zbog brze vožnje samo tokom januara meseca prošle godine u poređenju sa 2019.


Grand kafa osvojila Disrupt priznanje za Grand Single Origin\nGrand kafa je dobitnik nagrade u kategoriji Disrupt inovacije za Grand Single Origin, kafu jedinstvenog geografskog porekla, kao najbolja inovacija u 2021. godini.\nIzuzetno mi je drago što smo u prethodnoj godini imali priliku da podignemo lestvicu na jedan viši nivo kada je reč o inovacijama na tržištu. Zahvaljujući inovativnoj Blockchain tehnologiji, u saradnji sa Farmer Connect organizacijom, omogućili smo potrošačima da, jednostavnim skeniranjem QR koda sa pakovanja naših Grand Single Origin ukusa, upoznaju farmere koji je uzgajaju i saznaju sve o putu kafe od plantaže do šoljice. Ova saradnja ima i humanu notu, te potrošači mogu i da podrže donacijom projekte obezbeđivanja čiste pijaće vode i održivih ekosistema u zemljama gde se kafa uzgaja. Jedinstveni Grand Single Origin ukusi se pakuju u ekološki prihvatljivu Genprotect ambalažu koja se može reciklirati, što je takođe novitet na ovim prostorima, napomenula je Cvetković.\nIz kompanije su poručili da je ova nagrada samo još jedna u nizu potvrda da "Grand kafa opravdava svoju poziciju tržišnog lidera i da svojim inovacijama postavlja nove standarde".\nDISRUPT AWARDS je i ove godine okupio rekordan broj radova iz kompanija i agencija koje su se posebno istakle u oblasti Disrupt inovacije ili Disrupt komunikacije, i tokom 2021. godine, uspele da svojim aktivnostima privuku pažnju javnosti i povuku društvo napred, navodi se u saopštenju organizatora.\nGrand kafa i Štark sa zajedničkim prodajnim štandom u Beo šoping centru


Ministar zdravlja Zlatibor Lončar, o zdravstvu • Vivateka\nPočetna / VESTI-zdravstvo / Ministar zdravlja Zlatibor Lončar, o zdravstvu\n„Ne očekujte Svarovski kristale u bolnicama“, ali moraju da mirišu ma čisto\nSve ustanove moraju da iskoriste kapacitete\nPacijenti su na prvom mestu i ne može se više dešavati da neka zdravstvena ustanova ne iskoristi svoje kapacitete, a da u nekoj postoje viškovi, izjavio je ministar zdravlja Zlatibor Lončar i poručio da se za taj problem mora naći rešenje.\n„Poručio bih svima – pacijenti su na prvom mestu, naći će se rešenje i ne može neka ustanova da ne iskoristi kapacitete, a u nekoj da imate viška, imajte to na umu“, rekao je Lončar za RTV Pink komentarišući pisanja beogradskih medija o tome da je rukovodstvo VMA naložilo načelnicima klinika da smanje broj prijema civilnih pacijenata u toj ustanovi.\nLončar je rekao da „neki drugi interesi neće da postoje i da za sve imamo rešenje, pa ćemo imati i za to“.\n„Ne možete da opravdate da negde imate prazno, a negde se radi, nemojte to da radite, sedite i dogovorite se da to funkcioniše“, poručio je Lončar.\nInače, prema pisanju „Blica“, upozorenje za smanjenje broja civilnih pacijenata na VMA usledilo je jer je prošle godine u toj ustanovi lečeno 25 odsto pacijenata više koji nisu ugovoreni sa RFZO i za koje lečenje nije plaćeno.\nEpidural se ne naplaćuje nigde\nMinistar Lončar je gostujući na Pinku takođe rekao i da se epiduralna anestezija ne naplaćuje ni u jednoj zdravstvenoj ustanovi.\n„Proverili smo, ne naplaćuje se epidural nigde. Republička stručna komisija je donela to rešenje, nigde se ne naplaćuje i svuda je besplatna epiduralna anestezija, to ide na teret RFZO iako sa manje novca raspolažemo nego ranije“, kazao je on odgovarajući na kritike roditeljskog portala Bebac.\nLončar je kazao da u saopštenju Bebca nigde ne piše da se epidural naplaćuje i da je „problem prebačen na politički nivo jer nema argumenta“.\nLončar je rekao i da je problem nedostatka anesteziologa kojima je za obuku i specijalizaciju potrebno pet , šet godina problem sa kojima se suočavaju zdravstvene ustanove u celoj Evropi i da to nije samo problem u Srbiji.\nGovoreći o poslednjem slučaju ubistva medicinske sestre u Šapcu Lončar je kazao da više nema vremena, da se ne može čekati i da će se odmah uputiti inicijativa za izmenu zakona po kome bi svaki napad na medicinskog radnika u okviru zdravstvene ustanove bio tretiran kao jedno od najtežih krivičnih dela i za to dobile maksimalne kazne.\nTakođe je dodao da se psihijatrijski bolesnici ubuduće neće moći bez prisustva psihijatra da u domovima zdravlja od lekara opšte prakse dobiju terapiju.\nOtvaranje ponuda za rekonstrukciju KCS u martu\nMinistar zdravlja Zlatibor Lončar izjavio je da je za 14. mart planirano otvaranje ponuda za rekonstrukciju KCS i da bi do leta trebalo da se počne sa radovima.\n„Jedva smo to uspeli, milioni evra otišli su nepovratno, potrošene su tolike pare, to je bio kredit i godinama su probijani svi rokovi“, rekao je Lončar i dodao da je 29. decembra 2015. raspisan novi tender.\nKako je kazao vrednost radova je preko 90 miliona evra i radiće se 90.000 kvadrata prostora.\n„Ono što zaslužuje Srbija su nove bolnice“, poručio je Lončar i dodao da je predviđeno da do kraja ove godine bude završena rekonstrukcija Kliničkog centra u Nišu.\nSrbija zaslužuje bolnice koje mirišu na čisto\nOn je kazao da je planirano da se radi obnova i rekonstrukcija i u drugim zdravstvenim ustanovama u Srbiji kako bi pacijenti i zdravstveni radnici imali pristojnije uslove za rad i lečenje.\n„Bolnice neće izgledati kao let na mesec, ali kao i što je sam premijer rekao, bolnica mora biti čista i da miriše na čisto. Ne očekujte svarovski kristale po bolnicama već jednu atmosferu da nemate da se dešava da padaju zidovi ili da curi nešto, da ne mogu da se zatvore vrata i slično“, kazao je Lončar. Kako je naveo, 30 do 40 godina ništa nije rađeno u nekim ustanovama, a na sajtu Ministarstva zdravlja će na svaka dva do tri dana biti objavljeno šta se i gde radi u zdravstvenim ustanovama u Srbiji.\n„Bilo je potrebno da se premijer uključi da bi se došlo do toga da se imaju civilizovani uslovi u zdravstvenim ustanovama“, rekao je Lončar.\nUpitan o listama čekanja, Lončar je kazao da će problem pokušati da se reši nabavkom novih aparata i dodao da su kupljena četiri akceleratora koja će početi da rade do marta.\nTo će smanjiti liste čekanja, dodao je ministar i najavio da će u aprilu biti raspisan tender za minumum još sedam najnovijih aparata za te namene.\n„Cilj je da do kraja godine imamo dovoljno aparata da više nema lista čekanja“, rekao je Lončar.\nIzbori su neophodni – nedopustivo je da se manipuliše sa narodom\nMinistar zdravlja Zlatibor Lončar izjavio je da smatra da su izbori u Srbiji neophodni.\n„Lično mislim da su izbori u Srbiji neophodni, kako bi se građani izjasnili za koju su politiku“, rekao je on.\n„Neka se građani izjasne da li su za ovu stabilnosti, mira u regionu, stabilnu ekonomiju, da dođemo do rezultata, završimo šta smo započeli, ili da se vratimo nazad gde imamo burazerske odnose, nameštene tendere, napumpane cene, pa izvolte“, kazao je Lončar.\nLončar je komentaršući pojedine kritike u javnosti na račun zdravstva i pružanja usluga u zdravstvenim ustanovama, rekao da je najgora stvar kada se zdravstvo prebacuje na politički nivo.\n„Onda zbunjujete ljude, a nedopustivo je da se manipuliše sa narodom“, rekao je ministar zdravlja.\nIzvor: Tanjug, Novi Magazin\nObrada:VivaTeka Foto:print screen